ועדת הפנים והגנת הסביבה, כנסת 20, פרוטוקול מספר 740, 2018-11-15 09:35

יואב קיש: שלום.

יואב קיש: בוקר טוב.

יואב קיש: אני מתכבד לפתוח את ישיבת ועדת הפנים והגנת הסביבה.

יואב קיש: על סדר היום הצעת חוק לתיקון פקודת הסמים המסוכנים (היתר ייצוא של קנאביס רפואי), התשע"ז-2017.

יואב קיש: שלום לחבר הכנסת יהודה גליק.

יהודה גליק: בוקר טוב.

יהודה גליק: בוקר של הארת פנים לכולם.

יואב קיש: שלום ליועצות המשפטיות, למנהלת הוועדה, לרשם ולכל החברים, נציגי המשרדים.

יואב קיש: אני אתן פתיחה קצרה ומשם נמשיך.

יואב קיש: הצעת החוק שאנחנו נדון בה היום היא בעצם גלגול של מספר תהליכים.

יואב קיש: אנחנו התחלנו עם הצעת חוק פרטית שאני הובלתי ונאמר לי כאן בוועדה על ידי משרד הבריאות שלמעשה אין צורך בה וכי אם רוצים לתת רישיונות לייצוא קנאביס רפואי, אין בעיה ולא צריך הצעת חוק לעניין הזה.

יואב קיש: אני מדייק באמירתי, נכון?

יואב קיש: היה לנו ויכוח על הנושא ואז נכנסנו גם לבחון את נושא ה-CBD, האם הוא צריך להיות חומר מסוכן, כן או לא.

יואב קיש: גם סביב הנושא הזה היו דיונים וכל הזמן בו אנחנו עשינו בכנסת דיונים כדי לבנות מתווה שיאפשר יצוא של קנאביס רפואי, למעשה היו הליכים מקבילים, אך שונים אפשר לומר, בממשלת ישראל.

יואב קיש: נודע לי – אני שמח לבשר – שיש הסכמות ויש מתווה.

יהודה גליק: כמה פעמים שמענו את המשפט הזה.

יואב קיש: הנה, אני עוזר לך.

יואב קיש: חכה.

יואב קיש: אנחנו יושבים כאן עכשיו ואני אומר בצורה הכי ברורה שהשר לביטחון פנים גלעד ארדן מצא את הפתרון ויחד אתי אנחנו נוביל עכשיו את החקיקה שמטרתה להסדיר את הפיקוח המשטרתי על האירוע הזה של יצוא קנאביס רפואי.

יואב קיש: ברגע שאנחנו עושים את זה, אנחנו מוציאים את העגלה מהבוץ ואנחנו הולכים קדימה ומייצרים פתרון שיאפשר למדינת ישראל להיכנס לשוק הקנאביס הרפואי העולמי.

יואב קיש: יש לנו יתרונות עצומים במדינה בידע מקצועי של גידול הקנאביס, במזג האוויר, החקלאות שלנו צמאה לפוטנציאל העצום שיש בתחום הזה וכמובן שכל הכלכלה יכולה להרוויח.

יואב קיש: אני חושב שהיה איזשהו ניתוח, אם אני לא טועה של מרכז המחקר של הכנסת, שדיבר אפילו על מיליארד שקלים הכנסות למדינה, ממיסים, משוק בוגר בעניין הזה.

יואב קיש: לכן, אם אני לרגע אחד שם את הדברים על השולחן כמו שהם, אני אמרתי לשר לביטחון פנים שאנחנו נוביל את החקיקה הזו כדי להסדיר את האירוע מבחינתכם.

יואב קיש: אנחנו עכשיו נבחן.

יואב קיש: אנחנו בסך הכול קראת קריאה ראשונה.

יהודה גליק: זה לא בסך הכול כי אם זה נתקע כאן, זה נתקע בכלל.

יהודה גליק: אם אנחנו עוברים את הקריאה הראשונה, יש המשכיות.

יואב קיש: תהיה המשכיות.

יואב קיש: נכון.

יואב קיש: לקריאה הראשונה יש חשיבות גדולה.

יואב קיש: לכן אני רוצה לומר שבכוונתי – גם אם יהיו קצת חילוקי דעות – לעשות זאת.

יואב קיש: יש שני סוגים של הובלת חקיקה וכל יושב ראש ועדה יכול לבחור איך הוא רוצה להתנהל.

יואב קיש: יש כאלה שרוצים להביא את החוק תפור וגמור לקריאה ראשונה ומיד לקריאה שנייה ושלישית כמעט בלי שינויים ויש יושבי ראש ועדה שלפעמים אומר שהוא מוכן לתת קריאת כיוון ובהמשך, בין קריאה ראשונה לקריאה שנייה ושלישית, בהחלט לגיטימי לעשות שינויים וגם אם הסכמנו על משהו בקריאה הראשונה, אני אהיה מוכן לדון עליו ולבחון עוד פעם את השינויים הנדרשים, אם נגיע להסכמות, בקריאה שנייה ושלישית.

יואב קיש: לי מאוד חשוב – ויושב כאן ידידי יהודה גליק ואומר את זה ואני מצטרף לדעתך – כן להוביל היום למתווה שנוכל להניח אותו לקריאה ראשונה ביום שני הקרוב, למרות – כמו שאני מודה – ההתגלגלות של העניינים ולוחות הזמנים הקצרים.

יואב קיש: , בסופו של דבר אני כן רוצה לנסות לייצר כמה שיותר הסכמות, גם עם הערות הציבור, גם עם משרדי הממשלה השונים, ולהגיע ביום שני לקריאה ראשונה ובהמשך לתת עוד איזה פרק זמן בין קריאה ראשונה לקריאה שנייה ושלישית בו נלבן באמת את כל חילוקי הדעות, במידה ויהיו גם היום על השולחן בעניין הזה.

יואב קיש: זאת קריאת הכיוון שלי.

יואב קיש: אני רוצה להודות לשר גלעד ארדן על שיתוף הפעולה.

יואב קיש: אני מראש רוצה להודות, אפילו אם אני לא אצליח, למשרדים השונים, למשרד הבריאות, למשרד המשפטים, על שיתוף הפעולה.

יואב קיש: אנחנו נוביל את זה כי יש כאן חשיבות עצומה למשק הישראלי.

יואב קיש: גם אם יהיו דברים שיהיו לנו חילוקי דעות בהם, אנחנו נלבן אותם בין קריאה ראשונה לקריאה שנייה ושלישית.

יואב קיש: זו הכוונה שלי.

יואב קיש: לפני שנתחיל, חבר הכנסת יהודה גליק, אם אתה רוצה לומר משהו, בבקשה.

יהודה גליק: אני קודם כל רוצה לברך אותך.

יואב קיש: חכה.

יואב קיש: אל תברך על המוגמר.

יהודה גליק: העלית את הנושא.

יהודה גליק: אני חושב שהחקלאים בישראל מחכים לזה ומשוועים לזה.

יהודה גליק: אני רוצה לומר שדווקא כאדם שכל כך נלחם נגד העישון, הקנאביס הרפואי הוא כלי עזר, פיקוח נפש לכל כך הרבה אנשים.

יהודה גליק: מדינת ישראל כאור לגויים צריכה להוביל את היצוא של המוצר הזה כי הוא מוצר שאנחנו חיים בעולם שבו כאב הוא לא עוד איזה משהו נספח אלא הוא בעצמו סוג של מחלה וצריך לטפל בו.

יהודה גליק: החקלאים מחכים לזה.

יהודה גליק: היו כאן אין סוף הבטחות.

יהודה גליק: אני מקווה שהבשורה שלך היא בהחלט נכונה, שיש כאן הסכמות.

יואב קיש: אנחנו צריכים לבנות אותן.

יהודה גליק: אני מבקש מכל מי שיש לו הערות – להשתדל להעיר את ההערות אבל אנחנו רוצים להתקדם לקריאה ראשונה.

יהודה גליק: אחר כך, בין קריאה ראשונה לקריאה שנייה ושלישית, אפשר לעשות עוד תיקונים.

יהודה גליק: חשוב לנו, במיוחד לאור רעשי הרקע שאנחנו שומעים מסביב, שיש סיכוי שאנחנו קרובים לבחירות, שבאמת נגמור עם הקריאה הראשונה.

יהודה גליק: זה יהיה מסר חשוב מאוד לעם ישראל.

יהודה גליק: תודה.

יואב קיש: תודה.

יואב קיש: אני מתכנן להקריא את הנוסח ואחר כך לשמוע הערות.

יואב קיש: השאלה אם יש מישהו מהמשרדים השונים שרוצה לומר משהו כבר עכשיו.

יואב קיש: משרד הבריאות, אתם רוצים לומר משהו?

יובל לנדשפט: בקצרה.

יובל לנדשפט: המובילים העיקריים היום, המשרד לביטחון פנים, משרד האוצר, משרד המשפטים ומהצד המקצועי משרד הבריאות.

יואב קיש: משרד האוצר כאן?

שאול כהן: משרד האוצר כאן.

שאול כהן: כן.

שאול כהן: יועץ מנכ"ל משרד האוצר.

שאול כהן: אני ריכזתי את הוועדה לבחינת היצוא של קנאביס רפואי.

יובל לנדשפט: במשרד הכלכלה שנציגו הגיע עתה.

יובל לנדשפט: נעשתה כאן עבודה מאומצת.

יובל לנדשפט: הפוטנציאל הגדול הוא בעיקרו לא בשל שרשרת הערך, אותה אנחנו פחות או יותר מתארים כאן ומנסים לשמור עליה, אלא בעיקרו הוא בגלל החיבור בין המתודה הקלינית שקיימת רק בישראל.

יובל לנדשפט: בכל העולם אין מתודה קלינית לקנאביס מדיקל גרייד.

יובל לנדשפט: זה חשוב מאוד להבין.

יובל לנדשפט: מתודה קלינית קיימת רק בישראל.

יובל לנדשפט: היו אצלנו כבר מספר מדינות, האחרונים שהיו כאן היו היוונים שרוצים להמשיך את הדו-שיח, והחיבור בין המתודה הקלינית הוא אותו פטנט ישראלי ששמור במשרד הבריאות שמתכלל את הפעילויות של הקנאבינואידים השונים.

יובל לנדשפט: אין ספק שאבטחה ושמירה על כל שרשרת הערך היא חשובה מאוד ואנחנו, כמו כל יתר המשרדים, משתתפים במאמץ שזה ירוץ קדימה.

יואב קיש: עוד שאלה.

יואב קיש: משרד החקלאות כאן?

יואב קיש: עדיין לא הגיעו.

יואב קיש: קיימנו כבר שני דיונים ודיברו נציגי ציבור.

יואב קיש: יש כאן עוד אנשים מהציבור שרוצים לדבר?

יואב קיש: מי שרוצה לדבר, שירים את היד כדי שאני אדע על כך.

יואב קיש: מי שירצה, יוכל לדבר בהמשך.

קריאה: העברנו פתקים.

יואב קיש: אני רוצה לשמוע כי היה נוסח שהם ראו אותו.

יואב קיש: לדעתי יש כאן שניים שביקשו את רשות הדיבור.

יואב קיש: מיקי עופר, בבקשה.

מיכאל עופר: שלום.

מיכאל עופר: בוקר טוב לכולם.

מיכאל עופר: אני הרוקח הראשי של BOL פארמה.

מיכאל עופר: זו החברה הגדולה בישראל שמייצרת, מנפיקה ומעבירה לבתי מרקחת תכשירים מבוססי קנאביס.

מיכאל עופר: אנחנו מבקשים לומר ולהמשיך את דבריו של דוקטור יובל לנדשפט.

מיכאל עופר: אין בשום מקום בעולם לא רק המתודה הקלינית שמדבר עליה יובל, אלא אין בשום מקום בעולם שרשרת כזאת שהיא בדיוק כמו תרופות, שיש פיקוח על החקלאות, יש פיקוח על הייצוא, בדיוק כמו תרופה של טבע.

מיכאל עופר: אין שום מקום בעולם שיש שרשרת כזאת כתרופות שמונפקות ומסופקות בבתי מרקחת על ידי רוקח.

מיכאל עופר: המתודה הזאת, לדעתי מתעניינים בה בכל העולם ובאים לכאן.

מיכאל עופר: אנחנו יודעים גם שיש דיבורים של משרד הבריאות עם ה-FDA האמריקאי בנושא הזה.

מיכאל עופר: כדי לייצא גם את המתודה וגם את התרופות – אלה לא תרופות ממש אבל תכשירים מבוססי קנאביס – אנחנו נמצאים בנקודה שאם לא נעשה את זה עכשיו, אנחנו נאחר את הרכבת.

יואב קיש: מבחינתכם, בהתייחס לחקיקה, אתם תומכים במתווה של החקיקה ומה שהממשלה מובילה?

מיכאל עופר: בהחלט כן.

יואב קיש: תודה.

יואב קיש: מידד גיסין, תציג את עצמך.

מידד גיסין: אני נשיא ארגון בעלי סטומה באגודה למלחמה בסרטן.

מידד גיסין: רציתי לספר לוועדה שאני מייצג את האגודה ב-ECPC באירופה.

מידד גיסין: לפני חצי שנה הייתי בכנס והצגתי את הבעיה של הקנאביס הרפואי.

מידד גיסין: למעשה כל אירופה מחכה ליצוא הישראלי, גם של החומר וגם של המתודה הקלינית.

מידד גיסין: הפחד שלי, שלנו, הוא שאנחנו נאחר את הרכבת.

יואב קיש: אתה אומר שצריך להתקדם.

מידד גיסין: בדיוק.

יואב קיש: תודה רבה.

יואב קיש: משרד המשפטים, בבקשה.

יואב קיש: תציגי את עצמך.

יפעת רווה: תודה.

יפעת רווה: ייעוץ וחקיקה, ראש אשכול סדר דין פלילי וראיות, משרד המשפטים.

יפעת רווה: אני אתייחס לחלק שנוסף שקיבלנו אותו לפני כמה ימים.

יפעת רווה: בדרך כלל כאשר אנחנו מפיצים הצעת חוק, אנחנו שומעים את הערות הציבור.

יפעת רווה: זאת אומרת, לא סתם יש את הפרוצדורה של תזכיר.

יפעת רווה: כדי לגבש את העמדות שלנו, יש דברים שאנחנו העברנו הערות למשרד לביטחון פנים עת קיבלנו את הטיוטה לפני כמה ימים, חשוב לנו מאוד לשמוע את העמדות של הציבור.

יפעת רווה: מעבר לזה שזאת פרוצדורה תקינה, זה עניין מהותי שחשוב לנו לשמוע את הערות הציבור.

יפעת רווה: למשל בסמכויות שנתווספו, יכול להיות שסמכויות כאלה יכולות לפגוע.

יפעת רווה: אנחנו רוצים לבדוק עמדות של חולים ושל אנשים אחרים שזה עלול לפגוע בהם.

יפעת רווה: זה הופץ לציבור, אם בכלל, רק אתמול או שלא הופץ עדיין.

יואב קיש: הופץ אתמול.

יפעת רווה: הדבר הכאילו פרוצדורלי הזה הוא מאוד מהותי וחשוב לנו שלפחות בין שנייה לשלישית תשמענה עמדות הציבור.

יפעת רווה: את העמדה שלנו נפרט בהמשך.

יואב קיש: אולי לא הייתי מספיק ברור ולכן אני אומר את זה שוב.

יואב קיש: שמענו שני נציגי ציבור שטרחו והגיעו.

יואב קיש: זאת אומרת, אנשים אולי יותר מעורבים כי הם הספיקו לראות ולהגיע.

יואב קיש: אני מסכים אתך.

יואב קיש: אבל אני בהחלט מכבד את האמירה הזו.

יואב קיש: אני אתן זמן בין ראשונה לשנייה ושלישית.

יואב קיש: אנחנו לא נרוץ מיד.

יואב קיש: אני אגדיר בדיוק.

יואב קיש: אנחנו נחכה ונקיים ישיבה אליה אם יבואו נציגי ציבור, נשמע אותם.

יואב קיש: כל אחד שירצה לדבר, יוכל לדבר.

יואב קיש: אני מסכים אתך במאה אחוזים.

יפעת רווה: גם לנו יש הערות לגופו.

יואב קיש: תכף נעבור להקראה ואז נתייחס לגופו.

יואב קיש: תודה רבה.

יואב קיש: משרד הכלכלה, רוצה לומר משהו?

יואב קיש: איתי מלכיאור.

איתי מלכיאור: לגופו של עניין.

יואב קיש: תכף נגיע לגופו.

יואב קיש: חברים, תודה.

יואב קיש: אני מבקש להקריא את הכול ואז אנחנו פשוט נחזור ונראה היכן יש התייחסויות שונות ונדון בהן בהתאמה.

יואב קיש: בואו נעשה הקראה רציפה ללא עצירה ואחר כך נחזור בחזרה לנושאים עליהם רוצים לדבר.

איילת לוי נחום: אני מקריאה את הצעת יושב ראש הוועדה שהופצה אתמול בערב.

איילת לוי נחום: פקודת הסמים המסוכנים (תיקון מס'), התשע"ח-2018

ג' יבוא: פרק ג1 – עיסוק בקנאבוס לצרכים רפואיים.

ג' יבוא: "בעל עניין" – כהגדרתו בחוק ניירות ערך, התשכ"ח-1968.

ג' יבוא: "קנאבוס" – לצורך פרק זה הינו קנאבוס לצרכים רפואיים בלבד.

ג' יבוא: "עיסוק בקנאבוס" – כל פעולה הטעונה רישיון או היתר לפי פקודה זו, לרבות החזקה והיתר לפי סעיף 10, ולמעט רישיון שניתן לשימוש עצמי לצרכים רפואיים.

ג' יבוא: "תושב חוץ" – יחיד היושב דרך קבע מחוץ לישראל.

ג' יבוא: 25א.

ג' יבוא: רישיון לעיסוק בקנאבוס יותנה בתנאי אבטחה ומיגון לפי דרישת משטרת ישראל לצורך שמירה על שלום הציבור וביטחונו.

ג' יבוא: אין בסעיף זה כדי לגרוע מסמכות המנהל להתנות מתן רישיונות לעיסוק בקנאבוס בהגבלות או בתנאים נוספים אף למטרות אחרות על פי שיקול דעתו.

ג' יבוא: 25ב.

ג' יבוא: (א) רישיון לעיסוק בקנאבוס יינתן על ידי המנהל, לפי שיקול דעתו עם או בלי הגבלות או תנאים, לאחר שפנה למשטרה לקבלת המלצתה לעניין היעדר מניעה למתן הרישיון או ההיתר למבקש, מטעמים של שלום הציבור וביטחונו, לרבות בשל עברו הפלילי.

ג' יבוא: המנהל ייתן רישיון כאמור תוך התייחסות להמלצת המשטרה.

ג' יבוא: (ב) במקרה של תאגיד, המלצת המשטרה תינתן לאחר בחינת בעלי העניין בתאגיד ובעלי המניות.

ג' יבוא: (ג) היה מבקש הרישיון לעיסוק בקנאבוס או מי אשר נדרש לגביו היתר או רישיון על פי הפקודה תושב חוץ או תאגיד זר או תאגיד שאחד מבעלי מניותיו או בעלי העניין בו תושבי חוץ, רשאית המשטרה ליתן המלצה שלילית בשל היעדר תשתית נתונים מספקת.

ג' יבוא: (ד) הודיעה המשטרה כי אין באפשרותה לתת המלצה לאלו המנויים בפסקת משנה (ג), הואיל והמבקש או מי אשר נדרש לגביו היתר או רישיון על פי הפקודה לא העביר את כל המידע אשר התבקש להעביר על ידי המשטרה, לא ייתן המנהל היתר או רישיון עד לאחר שהומצא למשטרה עכל המידע אשר נדרש והמשטרה העבירה התייחסותה כאמור בפסקת משנה (א) או (ג).

ג' יבוא: (ה) המלצת המשטרה האמורה בפסקת משנה (א) תינתן לכל מי אשר מחויב בהיתר או רישיון על פי הפקודה.

ג' יבוא: 25ג.

ג' יבוא: צו הפסקה שיפוטי –

ג' יבוא: מתן צו הפסקה שיפוטי אינו מותנה בנקיטת הליכים נוספים לפי פרק זה.

ג' יבוא: 25ד.

ג' יבוא: בקשה לביטול רישיון או ההיתר

ג' יבוא: פנתה משטרת ישראל למנהל בבקשה לביטול הרישיון או ההיתר כאמור בפסקת משנה (א), יפעל המנהל לקיום ההליכים הנדרשים לביטול הרישיון או ההיתר ויעדכן את משטרת ישראל בדבר התקדמות ההליך תוך 15 ימים ממועד פניית משטרת ישראל.

ג' יבוא: בחלוף התקופה הקבועה בפסקת משנה (ב), רשאית משטרת ישראל, לאחר שבחנה את ההליכים שנקט המנהל כאמור באותה הפסקה, לבטל בעצמה את הרישיון או ההיתר שניתן לעיסוק בקנאבוס.

ג' יבוא: 25ה.

ג' יבוא: ביצוע הצו - בצו לפי סעיף 25ג לפרק זה מותר להורות למשטרה, או לכל מי שפורש בו, להיכנס לחצרים שעליהם ניתן הצו ולהרחיק מהם כל טובין שבהם ומותר לנקוט כל אמצעים, לרבות שימוש בכוח באופן סביר הדרוש בנסיבות העניין, כדי להבטיח ציות להוראות הצו.

ג' יבוא: 25ו.

ג' יבוא: סמכויות פיקוח – לשם פיקוח על ביצוע הוראות פרק זה רשאי שוטר שהוסמך על ידי מפקד מחוז של המשטרה:

ג' יבוא: לבצע בדיקות, לערוך מדידות או ליטול דוגמיות של חומרים וכן למסור את הבדיקות למעבדה, לשמור אותן או לנהוג בהן בדרך אחרת.

ג' יבוא: אין בהוראות סעיף זה לגרוע מסמכויותיו של שוטר על פי כל דין.

ג' יבוא: 25ז.

ג' יבוא: ניצול לרעה של רישיון לעיסוק בקנאבוס נעברה עבירה בהתאם לסעיף 6 או 13 לפקודה זו והעבירה נעברה תוך ניצול לרעה של רישיון לעיסוק בקנאבוס, לא יפחת העונש שיוטל מחמש שנים או מקנס בגובה של פי 6 מהקנס האמור בסעיף 61(א)(4) לחוק העונשין, התשל"ז-1997.

ג' יבוא: 25ח.

ג' יבוא: הפרת תנאי ההיתר או הרישיון

ג' יבוא: על עבירה כאמור בפסקת משנה (א) יחול פרק ז' לחוק סדר הדין הפלילי (נוסח משולב), התשמ"ב-1982.

ג' יבוא: מי שהפר את תנאי ההיתר או הרישיון, קיבל התראה לתיקון ההפרה על ידי המנהל או שוטר שהוסמך על ידי ראש חטיבת אבטחה ולא תיקן את ההפרה במועד הנקוב בהתראה, יראו אותו לעניין פרק ג' לפקודה זו כמי שפעל ללא רישיון או היתר.

ג' יבוא: 25ט.

ג' יבוא: אין בהוראות פרק זה בכדי לגרוע מתחולת הוראות פקודה זו על קנאבוס לצרכים רפואיים, ומסמכות המנהל להטיל הגבלות או תנאים על רישיונות וכן מהגבלות או תנאים שנקבעו על ידי המנהל, כל עוד לא נקבע אחרת בפרק זה.

ג' יבוא: 25י.

ג' יבוא: סמכויות שניתנו בהתאם להחלטות הממשלה בנושא הקנאבוס לצרכים רפואיים יעמדו בתוקפן כל עוד לא נקבע אחרת בפרק זה.

30 יבוא: 30א.

30 יבוא: (1) נושא משרה בתאגיד אשר קיבל היתר או רישיון בהתאם לפקודה זו לעיסוק בקנאבוס, חייב לפקח ולעשות כל שניתן למניעת עבירה של הפרת תנאי הרישיון או ההיתר בידי התאגיד או בידי עובד מעובדיו.

30 יבוא: המפר הוראה זו, דינו – קנס פי 25 מן הקנס האמור בסעיף 61(א)(4) לחוק העונשין, התשל"ז-1997.

30 יבוא: (2) נעברה עבירה של הפרת תנאי הרישיון או ההיתר בידי תאגיד או בידי עובד מעובדיו, חזקה היא כי נושא משרה בתאגיד הפר את חובתו לפי סעיף קטן (1) אלא אם כן הוא הוכיח כי עשה כל שניתן כדי למלא את חובתו.

30 יבוא: (3) בסעיף זה, "נושא משרה" – מנהל פעיל בתאגיד, שותף למעט שותף מוגבל, או אדם האחראי מטעם התאגיד על התחום שבו נעברה העבירה.

יואב קיש: יש תוספת שביקש משרד המשפטים.

יואב קיש: אנחנו תכף נדון בה.

יואב קיש: יכול להיות שגם נשלב אותה עכשיו, את חלקה.

יואב קיש: אני לא פוסל זאת.

אפרת טפליץ: לא.

אפרת טפליץ: אנחנו ביקשנו להוריד את הנושא של צו הפסקה מינהלי.

יואב קיש: בסדר.

יואב קיש: תקריאי.

יואל הדר: לעניין הספציפי הזה, משרד המשפטים ביקש מאתנו שזה לא יעלה עכשיו אלא שזה יירשם כהערה לקראת הקריאה השנייה והשלישית.

יואב קיש: אם זה מקובל, מקובל גם עלי.

יואב קיש: בסדר.

יואב קיש: עד עכשיו הקראנו נוסח ראשוני.

יואב קיש: גם ההצעה שלי היא הצעה שעברה בין המשרדים.

יואב קיש: לא נהיה נאיביים.

יואב קיש: אני רוצה לומר לגבי הנוסח הזה.

יואב קיש: אני חושב שעיקר הדיון כאן יהיה – ויסלחו לי שאר הנוכחים – בין המשרד לביטחון פנים למשרד המשפטים וננסה לייצר כאן הסכמות.

שאול כהן: גם האוצר.

שאול כהן: כבר שנתיים האוצר מנסה לקדם את הנושא הזה.

יואב קיש: אנחנו עושים מהלך שמטרתו לייצר את החקיקה הזו שתתמוך בהחלטות הממשלה בנושא יצוא קנאביס רפואי.

יואב קיש: עיקר הדיונים, בואו נאמר אי ההסכמות, היו במתווה איך המשרד לביטחון פנים משתלב באירוע הזה.

יואב קיש: כל הגורמים, היו להם את הדעות שלהם ומה שאנחנו מנסים לעשות עכשיו זה למצב את זה.

יואב קיש: אם יש כרגע הסכמה שבנושא צו הפסקה מינהלי נדון בין קריאה ראשונה לקריאה שנייה, אנחנו נדון בו אז.

יואב קיש: לצורך העניין סיימנו את ההקראה, אם אני מבין נכון.

יואל הדר: אבל יש גם את סעיף 2 עם הערות של המשטרה וגם זה לא יידון עכשיו אלא לאחר מכן.

יואב קיש: אני כבר אומר לפרוטוקול, וכולם יכולים לראות את מה שכתוב בהצעה, שאלה נושאים שאנחנו נדון בהם לאחר קריאה ראשונה.

יואב קיש: כל מה שמופיע שם, גם המשטרה מבקשת להוסיף סעיף, יש גם את הצו המינהלי – אלה דברים שכרגע אנחנו לא ניכנס אליהם אלא נדון בהם לאחר קריאה ראשונה.

יואב קיש: האוצר, אתה רוצה לומר משהו?

שאול כהן: משרד האוצר כמובן תומך ביצוא קנאביס רפואי ומוצרי קנאביס כמנוע צמיחה למשק.

שאול כהן: אנחנו לכתחילה ניסינו להימנע מחקיקה.

שאול כהן: הצעת ועדת המנכ"לים, סמנכ"לי האוצר ובריאות, ניסתה להימנע מחקיקה.

שאול כהן: לגופו של עניין, אנחנו תומכים בקידום המהלך.

יואב קיש: תודה.

יואב קיש: סיימנו את ההקראה בכפוף להערות שאמרנו.

יואב קיש: אני מציע שנעבור על הסעיפים וכשתרצו להעיר הערות, תתייחסו.

שרונה עבר הדני: הלשכה המשפטית, משרד הבריאות.

שרונה עבר הדני: בלי להתייחס לשאלות פורמליות של הליך החקיקה, כפי שחברתי עורכת הדין רווה ציינה באופן כללי, אני מבקשת לציין כמה דברים.

שרונה עבר הדני: ההצעה הזו משקפת הסכמות חלקיות בין המשרדים.

שרונה עבר הדני: היא לא משקפת הסכמות מלאות.

שרונה עבר הדני: יש נושאים שונים שטרם התלבנו עד סוף.

שרונה עבר הדני: בנוסף אני רוצה להדגיש שחלק מהדברים שמופיעים כאן, בדומה להצעת החוק המקורית של אדוני, מבחינתי הם חקיקה מיותרת באשר הם מכניסים לחקיקה את מה שכבר קיים.

יואב קיש: כשנעבור על הסעיפים, אם יש משהו שתאמרו שהוא מיותר, בהחלט נשקול לא להוסיף אותו.

שרונה עבר הדני: השאלה לאיזו רזולוציה של הערות אדוני מבקש בשלב הזה, בהינתן המסגרת הדיונית שהוא קבע בתחילת הדיון.

יואב קיש: הדיון מצדי יכול להימשך גם שלוש שעות.

יואב קיש: כל הערה.

יואב קיש: אם לא הייתי ברור, אני אומר בצורה הכי ברורה.

יואב קיש: הקראנו נוסח ראשוני שיעלה לקריאה ראשונה.

יואב קיש: בנוסח הזה, בסופו, אמרתי שני נושאים שלא נדון בהם עכשיו אלא נדון בהם אחרי קריאה ראשונה, בין קריאה ראשונה לשנייה, כאשר הנושא הראשון הוא הצו המינהלי והשני הוא בקשת המשטרה לגבי אחריות נושא משרה.

שרונה עבר הדני: יש לנו הערות בכמה נקודות.

יואב קיש: לכן אנחנו חוזרים להתחלה.

יואב קיש: אם יש לך הערות לסעיף 1, להגדרות, בבקשה.

שרונה עבר הדני: יש לי הערות.

יואב קיש: אני מנסה שוב להסביר את התהליך.

יואב קיש: הקראנו את הכול ואני חוזר להתחלה.

יואב קיש: כל הערה של כל מי מהנוכחים, בין אם הוא משרד, בין אם הוא אדם פרטי ובין אם הוא מייצג חברה כזו או אחרת, מוזמן להרים את ידו ולומר מה ההערה שיש לו לנושא.

יואב קיש: אנחנו עכשיו בסעיף ההגדרות.

יואב קיש: האם מישהו רוצה להתייחס להגדרות?

יואב קיש: בבקשה, משרד הבריאות.

שרונה עבר הדני: קודם כל, בכותרת ואחר כך בהגדרה עצמה.

שרונה עבר הדני: קנאבוס לצרכים רפואיים ומחקר.

שרונה עבר הדני: מחקר.

יואב קיש: למה מחקר?

יואב קיש: יצוא.

יואל הדר: קנאבוס לצרכים רפואיים ולמחקר, זה לא משנה.

יואב קיש: ולמחקר.

יואב קיש: אני חשבתי למחקר בלבד.

שרונה עבר הדני: ולמחקר.

יואב קיש: אין בעיה.

יואב קיש: ולמחקר.

יואב קיש: מקובל.

יואב קיש: מישהו מתנגד?

יואב קיש: "לצורך פרק זה הינו קנאבוס לצרכים רפואיים ולמחקר בלבד".

יובל לנדשפט: או למחקר.

יואב קיש: נכון.

יואב קיש: או.

שרונה עבר הדני: הפרק הזה לא מדבר על יצוא.

שרונה עבר הדני: אין בו אזכור ליצוא כך שאפשר לא להתייחס כל פעם ליצוא.

שרונה עבר הדני: הוא מתייחס לסמכויות פנימיות של משטרת ישראל.

שרונה עבר הדני: אפשר להקל את הדיון בעניין הזה.

שרונה עבר הדני: הוא מדבר בעיסוק במדינת ישראל.

יואב קיש: עיסוק של ייצור קנאביס במדינת ישראל.

יואב קיש: היצוא יהיה בשלב אחר.

יואב קיש: בסדר.

יואב קיש: אני מקבל את ההערה.

יואב קיש: נא להוסיף לנוסח את גם הנושא של מחקר.

יואל הדר: לגבי מחקר, כל אחד יוכל לומר שהוא עוסק במחקר.

יואל הדר: לכן, כדי שיהיה מחקר מאושר על ידי משרד הבריאות, זה משהו אחר.

יואב קיש: ברור שזה מחקר מאושר של משרד הבריאות.

יואב קיש: תכתבי מחקר מאושר על ידי משרד הבריאות.

שרונה עבר הדני: גם העיסוק אמור להיות מאושר.

יואב קיש: זה ברור מאליו.

יואב קיש: אם זה לא ברור, זה ייכתב.

יואב קיש: מחקר כפי שמאושר על ידי הגדרת משרד הבריאות.

יואב קיש: קיבלתי את הערתך.

יואב קיש: בואי נמשיך.

שרונה עבר הדני: לגבי בעל עניין.

שרונה עבר הדני: אנחנו סבורים שההגדרה כאן היא מצמצמת והיא מחריגה קבוצה שאנחנו חושבים שגם נכון להתייחס אליה ובפועל אנחנו מתייחסים אליה היום.

יואב קיש: מי זאת?

שרונה עבר הדני: בעלי מניות.

יואל הדר: בעל מניות מהותי כהגדרתו בחוק החברות, התשנ"ט-1999.

יואל הדר: אנחנו רוצים להוסיף את זה כי בעל מניות מהותי הוא מישהו שהוא מתחת לאחזקות בעל עניין אבל יכול להיות שהוא בעל מניות מהותי כתוצאה מהסכמי שליטה עם בעלי מניות אחרים.

יואב קיש: משרד המשפטים?

יפעת רווה: לא נמצאים כאן הרפרנטים.

יפעת רווה: אנחנו שומעים את ההערה ואנחנו צריכים להעביר אותה למי שמטפל בזה.

יואב קיש: אמורים להיות לכם אנשים שיכולים להתייחס לדברים שעולים עניינית בדיון.

יואב קיש: אני לא עושה דיון כשאין כאן אנשים שאמורים להתייחס.

יפעת רווה: אנחנו מהמחלקה הפלילית ואנחנו הבאנו את כל מי שרלוונטי למה שעלה כאן.

יפעת רווה: דברים חדשים, אנחנו צריכים להפנות.

שרונה עבר הדני: אלה לא דברים חדשים.

שרונה עבר הדני: הם היו בהערות הפנימיות.

יואב קיש: המשרד לביטחון פנים, מה אתכם?

יואב קיש: זה הרי מרחיב ולא מצמצם.

יואב קיש: אתם אומרים שלא יהיה מצב שקבוצה של 15 אנשים מתחת לחמישה אחוזים, יעשו ביניהם הסכם.

יואב קיש: מקובל.

יואב קיש: תמשיכי.

יואב קיש: כפי שהגדרתם את זה.

יואב קיש: לא מישהו שהוא סתם מתחת לחמישה אחוזים.

יואל הדר: כהגדרתו בחוק החברות.

יואל הדר: הוא מוגדר בחוק החברות.

יואב קיש: בסדר.

יואב קיש: מקובל.

יואב קיש: ההערה התקבלה.

קריאה: זה לסעיף 1.

קריאה: נושא של מחקר , גם מחקר דורש רישיון אם הוא כרוך במגע עם סם.

קריאה: אם מישהו רוצה לעשות מחקר תיאורטי בלי סם, יחקור כאוות נפשו.

יואב קיש: לדעתי זה מובן מאליו.

יואל הדר: אבל גם בהחלטות הממשלה, יש שלוש החלטות ממשלה, כולן נקראות שימוש בקנאביס לצרכים רפואיים ולמחקר.

יואל הדר: המחקר הוא חלק מהצרכים הרפואיים ולכן ראוי שיהיה כאן.

יואל הדר: זה מרחיב ולא מצמצם.

יואב קיש: בסדר.

יואב קיש: קיבלנו את שני התיקונים שלכם.

יואב קיש: יש עוד הערות לסעיף 1, הגדרות?

יואב קיש: תודה.

יואב קיש: אני עובר לסעיף 25א.

יואב קיש: מישהו רוצה להתייחס אליו?

יואב קיש: משרד הבריאות.

שרונה עבר הדני: זה הסעיף שאני אומרת שבעיני אם החקיקה נועדה להסיר ספקות בעניין הזה, ניחא, אבל אני חושבת שחשוב שיהיה רשום בפרוטוקול - - -

יואב קיש: את טוענת שהסעיף הזה מיותר.

שרונה עבר הדני: כן.

שרונה עבר הדני: גם היום, ואפילו עברנו עתירה לבג"ץ, כאשר המנהל ברישיון קבע תנאי אבטחה כחלק מתנאי רישיון, הוגשה על כך עתירה לבג"ץ ובג"ץ קבע שזה בתחום סמכות לקבוע.

יואב קיש: אני שואל שאלה.

יואב קיש: את טוענת שהוא מיותר אבל לתפיסתך אין לך התנגדות.

יואב קיש: את רק אומרת שהוא מיותר.

שרונה עבר הדני: אני תמיד חוששת שכאשר מחוקקים משהו שהוא כבר קיים וכבר נמצא.

יואב קיש: אני אדייק את אמירתי.

יואב קיש: את טוענת שהסעיף מיותר מכיוון שהסמכות שניתנת כאן, כבר ניתנה.

יואל הדר: היא ממילא מוקנית למנהל.

יואב קיש: המשרד לביטחון פנים, למה צריך את הסעיף הזה?

יואל הדר: אנחנו חושבים שלמשטרה עצמה במנותק ממשרד הבריאות תהיה הסמכות.

יואב קיש: אבל אומרים שזה מובן מאליו.

שרונה עבר הדני: לא, לא במנותק.

יואב קיש: אם זה לא ברור, בואו נבהיר את זה.

יואב קיש: הנה, אנחנו עולים על הנושא.

שרונה עבר הדני: אנחנו מגיעים לבעיה.

יואב קיש: אנחנו רוצים כאן סעיף שייתן למשטרה, במנותק ממשרד הבריאות, את היכולת לבצע פיקוח ואכיפה על חוות גידול קבנאביס.

יואל הדר: לא.

יואל הדר: על מיגון ואבטחה.

יואל הדר: לתת הנחיות בנושא של מיגון ואבטחה.

יואל הדר: יכול להיות שזה יהיה זהה לחלוטין כי אנחנו בקשר עם משרד הבריאות אבל יכול להיות שבמשך הזמן המשטרה תרצה להוסיף דברים והם יתנגדו.

יואב קיש: אני מבין את התנגדות משרד הבריאות, זה בסדר, מותר להתנגד, אתם אומרים שאתם רוצים להיות היחידים שקובעים, אנחנו בשיח עם המשטרה, אנחנו לא רוצים שעכשיו למשטרה תהיה סמכות משלה להוסיף מגבלות ותקנות.

יואב קיש: זה מה שאת אומרת לי עכשיו.

יובל לנדשפט: בהצעת המחליטים כתוב שהמלצות המשטרה יהיו חלק מאותם כללי איכות.

יובל לנדשפט: כמו שאמר כאן מיקי, יש כללי איכות לכל מקטע והם מוצעים בחוזרי המשנה למנכ"ל.

יואב קיש: אפשר לשמוע את התייחסות המשטרה?

רעות מרציאנו: כן.

רעות מרציאנו: תובעת רישוי עסקים.

רעות מרציאנו: נכון להיום אנחנו גורם ממליץ מכוח החלטת ממשלה בכל ההיבטים של גידול של חוות קנאביס.

רעות מרציאנו: אנחנו מבקשים במידה רבה להשוות את הליך הרישוי הזה להליך הרישוי המוכר מרישוי עסקים.

רעות מרציאנו: כדי שמשטרת ישראל תהיה לא רק גורם ממליץ שקשה מאוד לאכוף ולעקוב אחר יישום ההמלצות, אנחנו מבקשים להיות מוגדרים, ומכאן הנוסח, כנותני תנאים בהיבטי אבטחה ומיגון.

רעות מרציאנו: ההשלכות של זה, יש גם המשכיות לתנאים האלה.

רעות מרציאנו: יהיה קצין קנאביס או קצין רישוי - אני לא יודעת איך הוא ייקרא - ייעודי למשימה הזאת שיבחן עמידה בתנאים וכולי.

הדס פטר: הלשכה המשפטית, המשטרה.

הדס פטר: אני רוצה גם להזכיר שהחלטת הממשלה שמדברת על מתן רישיונות קובעת בצורה ברורה שבכל הקשור לאבטחה ומיגון, התנאים ייקבעו על פי המלצת משטרת ישראל.

הדס פטר: זאת אומרת, בעצם הצעת החוק הזאת נותנת ביטוי להחלטת ממשלה שכבר נתקבלה, שאנחנו פועלים לפיה, ועם כל הכבוד, מי שאמון על האבטחה והמיגון – זו משטרת ישראל.

יובל לנדשפט: אנחנו מסכימים לעקרונות.

יובל לנדשפט: לכולם.

יובל לנדשפט: אלא מה, כבר דנו בזה בוועדה וניסחנו.

יובל לנדשפט: אני יכול להקריא את הניסוח.

יובל לנדשפט: "קביעת תנאים בתחום האבטחה והמיגון למתן רישיונות המפורטים בפקודת הסמים אשר יוטמעו בתקני האיכות כאמור בסעיף 1".

יובל לנדשפט: מה הם תקני האיכות?

יובל לנדשפט: אלה אותם תקני איכות

שרונה עבר הדני: כשאמרתי שזה מיותר כי זה בהלימה למצב הקיים, אכן אם הכוונה היא להשאיר את המצב הקיים שבו משטרת ישראל היא גוף ממליץ ובמצב הקיים, יש לנו חוברת עבה לנושא האבטחה עם התנאים לגבי כל השרשרת, חוברת שנוסחה בתיאום עם גורמי המקצוע במשטרת ישראל והיא מקובלת עליהם.

שרונה עבר הדני: אם הכוונה כאן לייצר שינוי מהמצב, צריך שינוי חקיקה כי זה שונה מהקיים, המשמעות של הדבר, שיהיה ברור לוועדה מה המשמעות של הדבר הזה, שהליך הרישוי מתארך והוא צריך להיעשות בשני משרדים נפרדים.

יואב קיש: אלא אם תגיעו להסכמות שיש הליך משותף מבחינתכם.

הדס פטר: גם היום זה כך.

הדס פטר: אני לא כל כך מבינה ואני תמהה על ההערה.

יואב קיש: הבנתי.

יואב קיש: אני רוצה לסכם.

יואב קיש: אני מבין שמשרד המשפטים לא מתערבים בהחלטה.

יואב קיש: חברים, מבחינתי זה נושא מהותי.

יואב קיש: אני בפירוש רואה את ההבדל בגישה מול מה שקיים היום אל מול החקיקה הזו.

יואב קיש: אני חושב שהמצב הוא שונה ולכן כן יש כאן צורך להכריע בנושא.

יואב קיש: בעניין הזה אני חייב להודות, משרד הבריאות, אני מקבל את עמדת המשרד לביטחון פנים והמשטרה.

יואב קיש: אני חושב שבסיטואציה בה אנחנו הולכים לשינוי משמעותי וגידול משמעותי בחוות, אנחנו צריכים לתת גם למשטרה את היכולת לעסוק בנושא הגדרות אבטחה ומיגון.

יואב קיש: אני מעריך שיהיה שיתוף פעולה טוב בין המשרדים ותעשו את הכול כדי לבוא בצורה אחידה מול המגדלים על מנת להקל על הבירוקרטיה.

יואב קיש: אני בפירוש רואה את החשיבות לתת למשטרה את הסמכות הזאת.

יואב קיש: אני מאשר את הסעיף.

יואב קיש: עוד מישהו רוצה להתייחס לנושא הזה מכיוון אחר?

יואב קיש: אם לא, אנחנו עוברים לסעיף 25ב.

יואב קיש: מי רוצה להתייחס לסעיף 25ב?

איתי מלכיאור: משרד הכלכלה.

איתי מלכיאור: אנחנו תומכים מאוד בכל הצעת החוק ובכל קידום הענף.

איתי מלכיאור: אנחנו מאמינים גם שחלק מהמנועים שלו יגיעו מהשקעות זרות.

איתי מלכיאור: יש לנו בעיה עם הליך אישור המשקיעים הזרים למרות שלא פורט כאן אלא על דרך השלילה.

יואב קיש: מה אתם מציעים?

איתי מלכיאור: מספר חלופות אפשריות שצריך לדון בהן עם המשטרה.

יואב קיש: דבר.

יואב קיש: אם לא היה ברור עד עכשיו, אני מבהיר.

יואב קיש: אנחנו דנים וזה מה שהולך להיכנס לנוסח אותו אנחנו הולכים לקדם לקריאה ראשונה.

יואב קיש: אני אומר שוב שבגלל לוחות הזמנים, אני גם אאפשר לדון שוב, אם נרצה, בין קריאה ראשונה לשנייה ושלישית.

יואב קיש: אם לצורך העניין נחליט על משהו ואחר כך תהיה לך הצעה טובה יותר בנושא הספציפי הזה עליו אנחנו מדברים, כמובן תביא אותה לדיון אחרי קריאה ראשונה ונדון בה בשמחה.

יואב קיש: אני לא אומר לך שכבר דנו ואני לא פותח.

יואב קיש: זה לא יקרה.

איתי מלכיאור: היינו רוצים שיפורטו המסמכים הנדרשים, האם מדובר בתעודת יושר.

יואב קיש: דיברת על תאגיד זר.

יואב קיש: אין לו תעודת יושר.

איתי מלכיאור: הבודדים שהם בעלי עניין בו או המשקיעים הזרים הפרטיים.

איתי מלכיאור: באותה צורה שבודקים חברה ישראלית, תאגיד ישראלי, בודקים את בעלי העניין בו ובעלי העניין בארץ צריכים תעודת יושר.

יואב קיש: זאת אומרת, אתה אומר שאתה רוצה להסיר את הערפל לגבי המשקיעים הזרים כי יש כאן הגדרה מאוד פלואידית.

יואב קיש: אתה רוצה לקחת מנגנון שכבר קיים לך שבו המשטרה בוחנת משקיעים זרים במקומות אחרים ויש הגדרה ברורה מה הדברים שהמשטרה בוחנת, ואתה רוצה שזה ייכנס גם כאן.

יואב קיש: אני מבקש את התייחסות המשטרה.

גבריאלה פיסמן: משרד המשפטים.

גבריאלה פיסמן: תעודת יושר, זה מינוח שלא קיים.

גבריאלה פיסמן: אין דבר כזה וזה לא אמור להיות.

יואב קיש: מה כן?

גבריאלה פיסמן: יש מידע מהמרשם הפלילי.

גבריאלה פיסמן: מי שמקבל מידע מהמרשם הפלילי, זה מי שזכאי לקבל מידע מהמרשם הפלילי.

גבריאלה פיסמן: המשטרה היא הגוף שמנהל את המרשם הפלילי.

גבריאלה פיסמן: הכוונה הייתה שגם בהקשר הזה היא תבדוק.

יואב קיש: אפשר לפרט את זה בחקיקה?

גבריאלה פיסמן: אין צורך.

הדס פטר: לגבי משקיעים זרים אין לנו מרשם פלילי.

יואב קיש: אנחנו מדברים כרגע על משקיעים זרים.

גבריאלה פיסמן: אבל מי יבדוק את זה?

יואב קיש: אני מניח שבכל החוקים של מדינת ישראל זאת לא הפעם הראשונה בה אתם נתקלים במשקיעים זרים שבאים לעשות משהו במדינת ישראל ויש לכם הליכי בחינה שגם מופיעים בחקיקה כזו או אחרת.

יואב קיש: אני מסכים עם ההערה העקרונית של משרד הכלכלה שיש כאן אמירה מאוד כללית.

יואב קיש: דרך אגב, אין לי התנגדות מהותית אליה.

יואב קיש: בפירוש אני חושב שאם יש תושב חוץ – בסעיף 25ב(ג) – תאגיד זר או מישהו, ברור שאנחנו רוצים לבחון אותו יותר לעומק.

יואב קיש: אני מבקש לא לכתוב היעדר תשתיות נתונים מספיק אלא מה הנתונים שאתם מבקשים.

הדס פטר: אני אומר שהחשיבות של בדיקת המשקיעים הזרים ברורה לכולם.

יואב קיש: לזה הסכמנו.

יואב קיש: איך בודקים?

הדס פטר: אנחנו אמורים על השמירה על הציבור בעניין הזה.

הדס פטר: אנחנו הצענו מתווה שכולל את מה שהמשקיעים הזרים אמורים להציג כדי שאנחנו נוכל לגבש המלצה בעניינם ולהגן על הציבור.

הדס פטר: אין לנו מודל אחר של בדיקת משקיעים זרים.

יואב קיש: אין לך בחוק אחר?

יואב קיש: באים לקנות חברת ביטוח, אין לך שום דבר?

קריאה: לא.

קריאה: יש.

יואב קיש: זה מתווה שקיים והועבר למשרד לביטחון פנים.

יואב קיש: זה מתווה שאנחנו רוצים לפעול לפיו.

מירי פרנקל שור: גם לגבי סעיף קטן (ד), בעצם הפועל היוצא הוא שלמשטרה מוענקת כאן סמכות וטו על מתן הרישיון.

מירי פרנקל שור: גם לזה אנחנו נידרש בהכנה.

קריאה: פסקה (ד) היא בעצם המשך של (ג).

מירי פרנקל שור: אני מתייחסת גם ל-(ד).

מירי פרנקל שור: יש כאן בעיה ונבקש בהכנה לקריאה שנייה ושלישית להתייחס גם לזה.

יואב קיש: מעולה.

יואב קיש: גם לגבי סעיף (ג) וגם לגבי (ד), אני מקבל אותם לקריאה ראשונה אבל אני אומר בפירוש מה שאמרה היועצת המשפטית.

יואב קיש: אנחנו נתקן אותם בין קריאה ראשונה לשנייה בהתאם להמלצות שנקבל ממשרד המשפטים.

יואב קיש: המשטרה, אני רוצה זיקוק יותר מדויק של ההגדרות ולא להשאיר את זה רחב ופתוח כפי שמופיע כרגע.

הדס פטר: רציתי להבהיר דבר אחד.

הדס פטר: מה שמוצע כאן בסעיף בעצם אומר שאם אתה משקיע זר ואתה ר וצה להשקיע כאן בישראל, אתה מחויב להציג כך וכך מסמכים.

יואב קיש: אין בעיה.

יואב קיש: שמעת מה שאמרתי.

יואב קיש: מקובל.

יואב קיש: בואו נמשיך.

הדס פטר: דקה אחת.

הדס פטר: אני אבהיר.

הדס פטר: אם אתה לא משתף אתי פעולה ומחליט לא להעביר לי מסמכים, אז בעיקרון הבקשה שלך תוצא.

יואב קיש: זה הרבה יותר רחב.

יואב קיש: אני לא אכנס עכשיו לפתרון.

יואב קיש: אמרתי את מה שאמרתי ואני חושב שהייתי מספיק ברור.

שרונה עבר הדני: לסעיפים קטנים (א) ו-(ב).

שרונה עבר הדני: הסעיפים משקפים את המצב הקיים היום ואין בהם שינוי למצב הקיים היום.

יואב קיש: את אומרת שהם מיותרים.

שרונה עבר הדני: לכן בעיני הם מיותרים.

שרונה עבר הדני: הם משקפים את החלטת הממשלה.

יואב קיש: אני מקריא.

יואב קיש: בואי נראה.

יואב קיש: זה מופיע היום בחוק?

שרונה עבר הדני: בהחלטת הממשלה וזו ההתנהלות.

יואב קיש: אני שואל את היועצת המשפטית.

יואב קיש: יש גם את סעיף 25י.

יואב קיש: סמכויות שניתנו בהתאם להחלטות ממשלה.

יואב קיש: אני לא מכיר חקיקה שנשענת על סמכויות שניתנו בהתאם להחלטת ממשלה.

יואב קיש: מה שאת אומרת לי, זה מתחבר לי.

יואב קיש: כשקראתי את זה, שאלתי את עצמי ורציתי להבין.

יואב קיש: אני מודה שבחקיקה אני לא מתייחס להחלטות ממשלה.

יואב קיש: לכן אני כן חושב שיש חשיבות לסעיפים (א) ו-(ב) אם הם רק בהחלטות ממשלה.

יואב קיש: זה ההבדל.

יואב קיש: אני לא רואה החלטות ממשלה כחוק.

יואב קיש: החלטות ממשלה, הממשלה יכולה לשנות אבל את החוק משנה הכנסת.

יואב קיש: יהיו לי גם שאלות לגבי סעיף 25י שאני עוד לא יודע איך לפתור אותו.

יואב קיש: הוא נראה לי מוזר ולא במקום אבל סעיפים (א) ו-(ב), זו הגדרה שהיום קיימת בהחלטות ממשלה ואנחנו מקבעים את זה היום בחקיקה.

יואב קיש: אני כמעט ארבע שנים בכנסת.

יואב קיש: למרות שאני לא עורך דין, אני יודע משהו.

שרונה עבר הדני: למען הסדר הטוב ולפרוטוקול.

שרונה עבר הדני: החשש שלי הוא שהחקיקה הזו תעלה שאלות לגבי המתקיים היום בטענות שמפני שאין חקיקה, אני מבקשת להבהיר שהעמדה שלנו היא שהפעולה שנעשית היום בהלימה להחלטת הממשלה, כשאנחנו בודקים את כל מי שמבקש רישיונות, בדיוק הפעולה הזאת – זה בסמכות.

שרונה עבר הדני: ההבדל היחיד הוא, אם אנחנו מחפשים את ההבדל - - -

יואב קיש: מה זה בסמכות?

יואב קיש: זה נובע מחוק.

שרונה עבר הדני: כן.

יואב קיש: מחוק אחר.

יואב קיש: זה נובע מסעיף אחר בחוק הזה או מחוק אחר?

יואב קיש: אתם פועלים לפי חוק והחלטות הממשלה באות ומתרגמות את החקיקה בכנסת.

יואב קיש: כרגע זה לא קיים בחוק.

שרונה עבר הדני: ההבדל היחיד, אם אדוני מחפש איזשהו הבדל שמצדיק חקיקה, הסעיף הזה מונע מהמצב שאי פעם משרד הבריאות יחליט שלא מעניין אותו החלטת ממשלה, לא מעניין אותו המשטרה והוא ייתן רישיון בלי לבדוק.

יואב קיש: לא.

יואב קיש: זה לא המצב.

יואב קיש: גם יכולה להיות החלטת ממשלה שתבטל את זה.

יואב קיש: אם הממשלה מחר מחליטה אחרת, אני לא רוצה.

יובל לנדשפט: בסעיף הזה אנחנו עוסקים בבעלי מניות מהותיים.

יואב קיש: הגדרנו את זה בהגדרה.

יואב קיש: זה תופס גם כאן.

יואב קיש: הערתך התקבלה.

שרונה עבר הדני: לא ניתן אי פעם למנוע את המצב של בדיקה.

שרונה עבר הדני: זה ההבדל.

יואב קיש: נכון.

יואב קיש: סעיפים (א) ו-(ב) מחייבים המלצת משטרה בפתיחת חווה.

יואב קיש: כן.

שרונה עבר הדני: זה לומר שהנעשה היום, שבו הרישיונות מותנים בבדיקה מול משטרת ישראל, הוא פסול.

יואב קיש: לא.

יואב קיש: מה פתאום?

שרונה עבר הדני: אמרתי למען הסדר הטוב ולפרוטוקול.

יואב קיש: את לא רוצה עכשיו נסיק מזה מסקנה.

קריאה: שקודם לא הייתה סמכות לעשות את זה.

יואב קיש: את זה אני רוצה להבין.

יואב קיש: שוב, תחדדי את הנקודה.

שרונה עבר הדני: במצב הקיים היום שלטעמנו כדין, רישיון לעיסוק בתחום הקנאביס מותנה בשלל תנאים.

שרונה עבר הדני: ראשית הוא מותנה בתנאי אבטחה, שנית הוא מותנה בזה שאנשים נבדקים מול משטרת ישראל.

שרונה עבר הדני: לטעמנו ההתנהלות הזו, גם אם היא לא הייתה מעוגנת בהחלטת ממשלה, היא מעוגנת היטב בדין הקיים.

שרונה עבר הדני: זה במסגרת שיקול הדעת של המנהל לפי הפקודה כי אלה תנאים סבירים שעומדים בקריטריונים וכן הלאה.

שרונה עבר הדני: אני לא רוצה שישתמע מהצעת החוק הזו או מהתיקון הזה, שהנעשה היום לא תקין.

יואב קיש: רגע.

יואב קיש: זו הנקודה המהותית.

יואב קיש: לגבי התוספת, אם לא נוסיף או כן נוסיף, אני כן חושב להוסיף אבל אני לא רוצה שישתמע שבזה שהוספנו את זה - - -

מירי פרנקל שור: את חושבת שכדאי להוסיף איזשהו סעיף?

שרונה עבר הדני: זה לא עניין של להוסיף.

מירי פרנקל שור: אני מבינה מה את אומרת.

שרונה עבר הדני: לצורך העניין, הצעת החוק הזאת לא מגיעה לידי סיום ומחר יטענו שלא חוקק, אז סימן שאין סמכות.

שרונה עבר הדני: אני טוענת שזה לא נכון וחשוב לי שזה יהיה בפרוטוקול כדי שהדברים יהיו ברורים.

יואב קיש: "מבלי לגרוע מסמכויות המנהל במתן רישיון ליצוא קנאביס".

יואב קיש: אפשר לכתוב דבר כזה?

שרונה עבר הדני: אלה ענייני נוסח.

שרונה עבר הדני: יש כאן דברים שכמו שאני אומרת הם משקפים קיים וחשוב לי שגם בדיון וגם בפרוטוקול יובהרו.

שרונה עבר הדני: מה שעולה כאן זה שהסיבה שעושים את זה, היא כדי למנוע שינוי כי היום זה במסגרת שיקול הדעת של המנהל.

שרונה עבר הדני: החקיקה כאן קובעת שאין לו שיקול דעת.

שרונה עבר הדני: חייב לעשות, גם אם מחר הוא חושב שאין בזה טעם.

יואב קיש: נכון.

שרונה עבר הדני: זה ההבדל.

יואב קיש: נכון.

יואב קיש: מקבל.

יואב קיש: בואו נסכם.

יואב קיש: אני חושב שיתכן שנצטרך לעשות זיקוק לנוסח בהתאם להערה שנאמרה כאן שהיא מקובלת וזו הכוונה.

יואב קיש: תודה.

שרונה עבר הדני: לגבי עוסקי חוץ לארץ, אלה סעיפים קטנים (ג) ו-(ד), זה בוודאי חדש ומשנה מצב נתון כי הוא קובע כלל שכרגע לא קיים.

שרונה עבר הדני: הנכון הוא שלגבי משקיעי חוץ, יש לנו התלבטות קשה מה הדרך הנכונה לפעול בעניינם.

שרונה עבר הדני: אנחנו מקיימים על זה שיח עם משטרת ישראל כי אנחנו סבורים שאין מקום לקבוע סטנדרט נמוך יותר למשקיעי חוץ מאשר אנחנו קובעים למדינה.

יואב קיש: זה לא נוגד את מה שאמרתי לפני רגע.

יואב קיש: כמו שאתם רואים, אני רוצה להתקדם.

יואב קיש: אני משאיר עבודה בין קריאה ראשונה לשנייה ושלישית.

יואב קיש: מה שאמרתי מתכתב היטב לגבי סעיפים (ג) ו-(ד) ומה שאמרת עכשיו ולכן אני ממשיך.

איתי מלכיאור: לסעיפים (ג) ו-(ד).

איתי מלכיאור: כל מה שנאמר מטעמנו בנושא של משקיעים זרים, זה לא עניין של גחמה או הסדרה אלא פשוט, בדיוק עכשיו דיברתם על להפלות אותם לטובה או לרעה.

איתי מלכיאור: יש אמנות בינלאומיות שישראל חתומה עליהן ואנחנו חוששים שמה שכתוב כיום - - -

יואב קיש: אמרנו.

יואב קיש: אני רוצה לעשות סדר.

יואב קיש: אם אני אומר משהו שהוא הסיכום לגבי סעיפים (ג) ו-(ד), אם זה מתכתב עם האמירה שלך – לא צריך לחזור על הדברים, ואם זה מתכתב עם האמירה של משרד הבריאות – לא צריך לחזור ולומר.

יואב קיש: אנחנו נעשה את מה שאמרתי בצורה הכי ברורה.

יואב קיש: בסעיפים האלה, אנחנו נזקק אותם אחרי קריאה ראשונה.

יובל לנדשפט: ברשותך, אני חוזר לסעיף (ב).

יובל לנדשפט: בסופו צריך להוסיף את המילה "המהותיים".

יובל לנדשפט: מדוע לא ניתן לבדוק את כל בעלי המניות בהנחה שהחברה היא ציבורית.

יואב קיש: המהותיים.

יואב קיש: קיבלנו את ההערה.

יואב קיש: תודה.

יואב קיש: ההערה התקבלה.

יואב קיש: עוד הערות לסעיף 25ב?

יואב קיש: תודה.

יואב קיש: סעיף 25ג.

הדס פטר: אדוני, אני מבקשת להעיר שזה נראה כאילו זו הסכמה מהותיים, אבל אנחנו רוצים לבדוק את בעלי המניות.

יואב קיש: ואם זו חברה ציבורית?

יואב קיש: את רוצה לבדוק כל אחד?

הדס פטר: שתהיה סמכות לבדוק את כל בעלי המניות.

הדס פטר: אנחנו עומדים על זה כי כל בעל מניות אחד יכול להיות גורם פלילי.

הדס פטר: לכן אנחנו מבקשים שזה יישאר כפי שזה בנוסח.

מיכאל עופר: אם החברה תיסחר בבורסה, כל אחד שיקנה מניה בבורסה, בבנק שלו, ייבדק?

מיכאל עופר: זה לא הגיוני.

קריאה: זה לא בר ביצוע.

יובל לנדשפט: במקור כתוב שכל שינוי בבעלי המניות.

יואב קיש: הבנתי.

יואב קיש: עצור.

יואב קיש: זה יישאר מהותיים.

יואב קיש: נתייחס לזה אחרי קריאה ראשונה.

יואב קיש: אם תחשבו שזה פוגע בצורה מהותית בבדיקות המשטרה, תודיעו לנו ונדבר על זה.

יואב קיש: סעיף 25ג.

יואב קיש: מישהו רוצה להתייחס?

אפרת טפליץ: משרד המשפטים.

אפרת טפליץ: אני אומר שלהבנתי ההצעה של המשרד לביטחון פנים נועדה להסדיר את תחום הרישוי של חוות שמייצרות קנאביס תחת רישיון.

אפרת טפליץ: כלומר, אנחנו לא מנסים עכשיו לטפל בעבריינים שמגדלים קנאביס.

יואב קיש: לא דרך החקיקה הזאת.

אפרת טפליץ: לא דרך החקיקה הזאת.

אפרת טפליץ: צו הפסקה שיפוטי מציע לקבוע ש"היה יסוד סביר להניח כי מקום בו מתקיים עיסוק בקנאביס פעול ללא רישיון או היתר".

אפרת טפליץ: מקום שפועל ללא רישיון או היתר הוא בעצם מקום שמייצר קנאביס בצורה עבריינית פרופר לשמה.

יואב קיש: הערה טובה.

אפרת טפליץ: בהקשר הזה יש למשטרה סמכות להוציא צו הגבלת שימוש במקום ואין מקום ליצור סמכויות מקבילות.

יואב קיש: הבנתי.

יואב קיש: המשטרה, למה אתם צריכים את זה כאן?

יואב קיש: מי שעושה את זה ללא רישיון או היתר, הוא פלילי בלי קשר.

יואב קיש: למה זה כאן?

יואב קיש: תורידו את זה בבקשה.

הדס פטר: החוק של הגבלת שימוש במקום קובע איזושהי דרך ומתייחס למצבים בהם מבוצעת עבירה בפועל ואנחנו, כדי להפסיק את המשך ביצוע העבירה, ניתן את הצו.

הדס פטר: זה דורש דרישות מאוד מאוד מחמירות ומקפידות.

יואב קיש: רגע, אני עוצר אותך.

יואב קיש: סליחה.

יואב קיש: יכול להיות שלמשטרת ישראל יש בעיה להתמודד עם מגדלי קנאביס בלתי חוקיים.

יואב קיש: אני בחוק הזה לא הולך להיכנס לזה.

יואב קיש: אני לא הולך עכשיו על הדרך לאסוף לכם בעיות ולתת לכם סמכויות לטיפול.

הדס פטר: אלה לא סמכויות.

יואב קיש: אני אומר את זה בצורה הכי ברורה.

יואב קיש: את רוצה?

יואב קיש: קדמו מהלך של טיפול בחוות בלתי חוקיות.

יואב קיש: מה שאני עושה עכשיו, זה חוק מאוד מצומצם ואני לא אאסוף כאן על הדרך.

יואב קיש: עד עכשיו זרמתי אתכם אבל אני לא הולך לתת כאן דברים שלא קשורים למהות.

יואב קיש: המהות כאן היא פיקוח ומתן רישיון לחוות מוסמכות.

יואב קיש: לכן, אם אנחנו מדברים על ללא רישיון וללא היתר, זה לא קשור.

יואב קיש: אני מוכן לקבל אם הפר את תנאי הרישיון, אם הפר את ההיתר אבל אני לא מכניס משהו שלא קשור למהות של החוק.

יואב קיש: שכנעתי אותך?

הדס פטר: כן.

יואב קיש: את יכולה לא להסכים, אבל שכנעתי אותך.

יואב קיש: בסדר.

יואב קיש: תורידו את זה.

אפרת טפליץ: התנאים להוציא צו הפסקה שיפוטי הם - כמו שסיכמנו עכשיו - או בניגוד לתנאי הרישיון או ההיתר או כי קיימת סכנה ממשית תוך חשש משמעותי לפגיעה בביטחון הציבור.

אפרת טפליץ: אני ביקשתי מהמשרד לביטחון פנים הסברים למה בדיוק העילה הזאת מכוונת וזה עדיין לא ברור לי.

אפרת טפליץ: הוסבר לי – גם אפשר להסתכל בנוסח ואולי אתה מזהה אותו – שזה על בסיס חוק רישוי עסקים אבל העילה הזאת לא נמצאת בחוק רישוי עסקים.

אפרת טפליץ: כלומר, זה משהו שהוא נוסף והוא מעבר.

אפרת טפליץ: לא ברור לי מתי במקרה שבו עסק פועל לפי תנאי הרישיון, לפי תנאי ההיתר, פועל כמו שצריך – יש צורך להפסיק את הפעילות.

יואב קיש: לא.

יואב קיש: אני מבין מהנוסח משהו אחר.

אפרת טפליץ: אלה תנאים חלופיים.

יואב קיש: זה לא מחייב.

יואב קיש: זה או-או.

יואב קיש: זאת אומרת, יכול להיות עסק.

אפרת טפליץ: זה בדיוק מה שאני אומרת.

אפרת טפליץ: אני אחדד.

אפרת טפליץ: אם עסק פועל בהתאם לתנאי הרישיון ובהתאם לתנאי ההיתר ועומד בכל הדרישות שלכם, לא ברור לי מה הן הסיטואציות בהן צריך לסגור את המקום ולכן צריך להוסיף עילה חלופית שמי שעומד בתנאים אבל יש סכנה ממשית לפגיעה בביטחון הציבור.

אפרת טפליץ: המקרים האלה, להבנתי ואיך שאני רואה את זה, הם בדיוק המקרים של מגבלת שימוש במקום, אם יש פעילות עבריינית במקום, אם יש גורמים עבריינים כמו שאתם אמרתם שהשתלטו על המקום.

אפרת טפליץ: אנחנו עדיין בסיטואציה עבריינית של חוק הגבלת שימוש במקום.

אפרת טפליץ: העילה הנוספת הזאת עוד פעם חיצונית.

מירי פרנקל שור: סעיף 25ג לא רלוונטי.

יואב קיש: לא.

יואב קיש: הוא רלוונטי.

אפרת טפליץ: אני אומרת שהוא רלוונטי לגבי מי שאינו פועל בהתאם לתנאי הרישיון.

מירי פרנקל שור: כי קיימת סכנה ממשית.

מירי פרנקל שור: את משאירה את החלק הראשון – פועל ללא רישיון או היתר בניגוד לתנאי הרישיון.

אפרת טפליץ: לא.

אפרת טפליץ: אני משאירה את פועל בניגוד לתנאי הרישיון או ההיתר, רשאי בית המשפט.

יואב קיש: את זה כבר הורדנו.

יואב קיש: את פועל ללא רישיון או היתר – הורדנו.

יואב קיש: אנחנו מדברים על היה יסוד סביר להניח כי מקום בו מתקיים עיסוק בקנאביס לפי פרק זה, פועל בניגוד לתנאי הרישיון או ההיתר.

יואב קיש: זה הדבר היחידי שאתם חושבים שצריך להיות בסעיף.

אפרת טפליץ: כן.

אפרת טפליץ: אני אוסיף ואומר עוד משהו בגלל שזה הועבר אלינו לפני כמה ימים.

אפרת טפליץ: צריך לזכור – ואני מאוד נזהרת בסיטואציה הזאת – שבכל מקום שבו אנחנו סוגרים חווה לגידול קנאביס או משהו כזה, ההשלכה היא מאוד מאוד משמעותית והיא משפיעה על חולים שנסמכים על התרופות האלה וזה לא עניין של מה בכך.

אפרת טפליץ: גם כשאנחנו לוקחים את אותה הגדרה של חוק רישוי עסקים, אני חושבת שיש כאן מטריה שהיא קצת שונה ולכן אני מבקשת - יכול להיות שיהיו לנו עוד הערות בהיבט הזה – להוסיף עוד תנאים בהם יהיה ניתן להוציא צו.

יואב קיש: אני מודה שבגישה כללית אני אתך בעניין הזה.

יואב קיש: צריכים להיות מאוד זהירים.

יואב קיש: לכן אמרתי שאני לא מחפש להוסיף סמכויות למשטרה אבל אני כן רוצה לשמוע את עמדת המשטרה.

יואב קיש: עמדת המשטרה בעניין, בבקשה.

הדס פטר: אני רק אומר שהסעיף הזה, התוספת החלופית של או סכנה ממשית לפגיעה בביטחון, יכולה להיות סיטואציה שלא פועלים בניגוד לתנאים מסוימים.

הדס פטר: יש חמש מצלמות, יש גדר, יש מאבטח בכניסה אבל קיים מידע מודיעיני שהוא לא הבשיל עדיין.

הדס פטר: הוא יכול להיות מידע פוטנציאלי עתידי ואני רוצה להציג אותו בפני ערכאה שיפוטית שיש לה שיקול דעת אם להוציא צו הפסקה או לא.

יואב קיש: הבנתי, אבל יש משהו שלא הבנתי ואני רוצה לשאול.

יואב קיש: את מדברת רק על המקומות בהם יש היתר או רישיון.

יואב קיש: את לא מדברת על מקום שאין לו.

הדס פטר: כן.

יואב קיש: את זה שמנו בצד.

יואב קיש: יש לו היתר או רישיון.

הדס פטר: ברור.

הדס פטר: הוא לא פעל בניגוד.

יואב קיש: אבל לכם יש חשש מודיעיני כבד.

הדס פטר: נכון.

הדס פטר: יש לנו מידע שהוא עדיין לא הבשיל לכדי עבירה כפי שנדרש בחוק הגבלת שימוש במקום אבל הוא מידע שהוא מסכן את הציבור.

יואב קיש: זה דומה לוויכוח שהיה לנו על האישור של המשטרה לבעל עסק לפתוח עסק עם הנושא של מידע מודיעיני, מי בוחן.

יואב קיש: הגדרנו אז נוהל מאוד ממוקד ומצומצם על הבחינה הזו כי יש כאן פגיעה בסמכות חופש העיסוק.

יואב קיש: זה דיון דומה.

הדס פטר: אני מתפלאת על העניין הזה במובן הזה שבית משפט הוא ערכאה שיפוטית.

הדס פטר: אם המידע המודיעיני ייראה לו מגובש מספיק כדי להוציא צו הפסקה, הוא יפעיל את שיקול הדעת שלו וייתן את הצו.

אפרת טפליץ: זה אותו טיעון כפי שנטען קודם.

אפרת טפליץ: יש חוק רלוונטי במקרים האלה, חוק הגבלת שימוש במקום.

אפרת טפליץ: זה שהחוק עצמו דורש איזונים שהם מחמירים מדי לטעמכם, לא אומר שדרך החוק הזה אנחנו נקל על האיזונים האלה ועל דרישות הסף באותו צו הגבלה.

יואב קיש: כאן אני חייב לומר לך דבר אחד.

יואב קיש: אנחנו עוסקים כאן

יואב קיש: בתחום שמבחינת המשרד לביטחון פנים והמשטרה הוא מאוד רגיש.

יואב קיש: זה לא כל תחום.

יואב קיש: יש כאן כאילו עיסוק בחומר אסור ברישיון.

יואב קיש: זה בגדול אני שם על השולחן.

יואב קיש: החומר הזה הוא חומר מעולה ומצוין לחולים שצריכים אותו והוא חלק מדהים ביכולות שאנחנו רוצים לשמר ובטח בכוחות של מדינת ישראל.

יואב קיש: אני יכול להבין את המצב שהמשטרה אומרת.

יואב קיש: היא אומרת שאין לה בחוק אחר כלי לטפל בחשש מודיעיני סביר מול מישהו ששומר על תנאי הרישיון ושומר על תנאי ההיתר והיא מוכנה ללכת עם החומר המודיעיני הזה לשופט שיפעיל שיקול דעת שיפוטי ויכול להיות שיאמר שבמקרה הזה היא צודקת.

יואב קיש: זה כאילו ניתוח המצב, אם אני מבין את הדיון שמתנהל כאן כרגע.

קריאה: נכון.

אפרת טפליץ: אני מנסה לומר שלא שאין להם את הסמכות בחוק אחר אלא הסמכות בחוק אחר הרלוונטי, חוק הגבלת שימוש במקום שמתייחס לעבירות לפי פקודת הסמים, מתייחס לדברים לא פחות גרועים של עיסוק בזנות שאי אפשר להקל בזה ראש כאשר מדובר בחיי אדם.

יואב קיש: שם יש צו הפסקה שיפוטי?

אפרת טפליץ: צו הגבלת שימוש במקום שם, זאת הסמכות שיש לכם.

אפרת טפליץ: הטענה שלכם היא שהדרישות לפי החוק הזה הן מחמירות מדי.

אפרת טפליץ: אם יש בעייתיות עם חוק הגבלת שימוש במקום, בואו נדבר בצורה מסודרת על חוק הגבלת שימוש במקום דרך תזכיר ממשלתי וננסה לתקן אותו, אבל לא אגב החוק הזה לשנות את תנאי הסף שסוכמו יחד לגבי המקרים בהם המשטרה סוגרת מקומות שיש בהם פעילות עבריינית.

יואב קיש: עכשיו אני רוצה להבין.

יואב קיש: איך קראת לחוק?

אפרת טפליץ: חוק הגבלת שימוש במקום.

יואב קיש: אני שואל את המשטרה.

יואב קיש: אני לא מכיר את החוק.

יואב קיש: שם יש יכולת לפנות לצו הפסקה שיפוטי?

הדס פטר: יש.

הדס פטר: אבל בעבירות מסוימות שמנויות בתוספת.

אפרת טפליץ: עבירות שמנויות כאן.

אפרת טפליץ: איסור קנאביס.

מירי פרנקל שור: אם נוסיף בחוק את התוספת?

יואב קיש: בדיוק.

יואב קיש: ואם אני אתן עכשיו תיקון תוספת ואכניס את זה?

הדס פטר: אני אומרת שאנחנו מדברים עכשיו בהקשר של חוות גידול וכל הסיכונים שאמורים להיגרם.

יואב קיש: אבל היא אומרת לך שיש לך את זה בחוק אחר.

הדס פטר: אין לי בחוק אחר.

קריאה: זה לא מידע מודיעיני.

קריאה: רק עבירות.

קריאה: זה לא ייתן מענה.

מירי פרנקל שור: אם תתוקן התוספת, אני רוצה להבין בדיוק את הבעיה, זה נותן לך את המענה?

אפרת טפליץ: לתנאי רישיון?

אפרת טפליץ: לא.

אפרת טפליץ: הסיטואציה היא לא הפרת תנאי רישיון.

אפרת טפליץ: הם אומרים שעומדים בתנאי הרישיון.

אפרת טפליץ: אם מבחינתם לא רוצים במקרים שיש הפרה.

אפרת טפליץ: הפרת תנאי רישיון, הסכמנו ואנחנו הולכים אתם בכיוון הזה.

אפרת טפליץ: הם אומרים שעומדים בתנאי הרישיון אבל לנו יש מידע מודיעיני שלא הבשיל לכדי חקירה, שאלה דרישות שחוק הגבלת שימוש במקום דורש, ואנחנו נרצה להרחיב את חוק הגבלת שימוש במקום דרך התיקון עכשיו.

יואב קיש: תודה.

יואב קיש: קודם כל, הסוגיה היא סוגיה חשובה מאוד.

יואב קיש: אני מודה למשרד המשפטים שמעלה אותה.

יואב קיש: אני חייב להודות שאני מאוד מזדהה גם עם האמירה שלכם.

יואב קיש: זאת אומרת, מבחינתי אני רוצה לשמר כמה שיותר את החופש בעניין הזה ולהסתמך על חקיקה אחרת.

יואב קיש: אבל אני רוצה לומר מה הסיטואציה בה אנחנו נמצאים.

יואב קיש: כיוון שאני עדיין בקריאה ראשונה ואני במידה מסוימת כן נוטה לקבל את הקו של המשטרה במה שקשור לחוות קנאביס ספציפיות.

יואב קיש: אם קודם אמרתי את זה שאין רישיון ואין היתר, אני לא מוכן לתת והסרתי את זה, במקום הזה אני מוכן להעביר את זה כמו שזה אבל אני אומר שוב שאנחנו נדון על זה שוב בין קריאה ראשונה לשנייה.

יואב קיש: לתפיסתי זה נושא שנשאר במחלוקת.

מיכאל עופר: עוד מילה אחת בקשר לזה.

מיכאל עופר: בית מרקחת הוא מקום שיש בו סחר בסמים.

מיכאל עופר: יש סמים מסוכנים, יש שם רוקח אבל גם שם למשטרה אין את הסמכות הזאת במקרה של מידע מודיעיני.

יואב קיש: ההערה שלי שהערתי קודם, עדיין תקפה.

יואב קיש: אני מבקש, מי שהסיכום שלי תואם את מה שהוא אומר, ואם אמרתי שנדון על זה אחרי קריאה ראשונה, זה לא הזמן לדבר עוד.

יואב קיש: אני אומר מה הסיכום.

אפרת טפליץ: יש לי עוד הערה לסעיף.

יואב קיש: לפחות את מה שעשינו עד עכשיו, אני יכול לסכם?

יואב קיש: "היה יסוד סביר להניח כי מקום בו מתקיים עיסוק בקנאבוס לפי פרק זה פועל – הורדנו את פועל ללא רישיון או היתר או - בניגוד לתנאי הרישיון או ההיתר או כי קיימת סכנה ממשית או חשש משמעותי לפגיעה בביטחון ציבור, רשאי בית המשפט לבקשת תובע".

יואב קיש: עד לכאן זה מה שהשארנו.

יואב קיש: נדון על זה מהותית אחרי קריאה ראשונה.

יואב קיש: עוד הערות לסעיף.

אפרת טפליץ: עוד הערה שאני חושבת שהמשטרה יחד אתנו בעניין הזה.

אפרת טפליץ: סוף המשפט הוא "ובין בכל דרך אחרת הנראית לו מתאימה בנסיבות העניין כדי להביא להפסקה של ממש בעיסוק".

אפרת טפליץ: אני חושבת שספציפית במטריה הזאת אולי צריך לחשוב על נוסח קצת יותר מתאים כי המטרה היא לא להביא להפסקה של ממש בעיסוק כך שלא יוכלו לייצר בכלל קנאביס וייפסק לגמרי הייצור של קנאביס רפואי.

יואב קיש: כדי להביא להפסקת הסכנה.

אפרת טפליץ: ההפרה או הסכנה.

אפרת טפליץ: משהו שאנחנו עוד צריכים לחדד אבל המשפט הזה לא מתאים.

יואב קיש: למניעת הסכנה.

יואב קיש: בסדר.

יואב קיש: מוסכם.

קריאה: מניעה או הפסקה.

יואב קיש: או החשש.

יואב קיש: כן.

יובל לנדשפט: להפסקתה.

יובל לנדשפט: לא למניעה.

יובל לנדשפט: יכול למנוע אבל היא עדיין ממשיכה.

יואב קיש: אם אתה מונע והיא עדיין ממשיכה – לא מנעת.

יואב קיש: בסדר.

יואב קיש: אני לא מתווכח על הניסוח.

יואב קיש: הרעיון ברור ומקובל.

יואב קיש: אנחנו מפסיקים את הסכנה.

יואב קיש: אנחנו עדיין בסעיף 25ג(א).

יואב קיש: יש עוד הערות?

שרונה עבר הדני: בהליך כאן משרד הבריאות ומשרד החקלאות לא צד.

שרונה עבר הדני: אני תוהה האם יש צורך לציין אולי את המובן מאליו שראוי להתייעץ כדי לראות איך מוציאים את הצו שהפגיעה שלו מינימלית.

שרונה עבר הדני: רק לדוגמה.

שרונה עבר הדני: יתכן שהצו צריך למנוע הוצאת מוצרים מהמקום אבל אין שום סיבה להפסיק להשקות ולהפסיק לעשות, בעיקר כשיתכן ששבוע אחר כך הצו יבוטל.

שרונה עבר הדני: בינתיים נגרם נזק בלתי הפיך.

שרונה עבר הדני: השאלה שוב אם יש צורך לציין בסעיף את הצורך להתייעץ עם משרד הבריאות.

יואב קיש: הערה טובה.

יואב קיש: גם בזה אני אדון אחרי הקריאה הראשונה.

יואב קיש: אני מבקש מהמשרדים לנסח ולבדוק.

יואב קיש: זה מתכתב עם הסיום של המשפט שלך.

יואב קיש: הערה טובה.

יואב קיש: תראו אפשר לנסח את זה אחרת.

יואב קיש: אנחנו נמשיך עם הנוסח הזה לקריאה ראשונה.

מירי פרנקל שור: אתה רוצה את זה לקראת קריאה שנייה ושלישית?

יואב קיש: ההליך השיפוטי הוא הליך שמתקיים מול המשטרה ובית המשפט ובחומרים מודיעיניים לא גלויים.

יואב קיש: משרד החקלאות לא יהיה שותף להליך הזה אבל הליך הסגירה, מניעת הסכנה, יכול להיות שבמקום הזה צריך להתייעץ אולי עם משרד הבריאות או החקלאות.

יואב קיש: אני אומר את זה לפרוטוקול.

יואב קיש: כרגע אנחנו נשארים בניסוח הקיים.

קריאה: אני שאלתי האם יש מקום לאזכר בחקיקה את הצורך.

יואב קיש: בסדר.

יואב קיש: אני מבקש שתקיימו דיון.

יואב קיש: אני אומר לכל המשרדים וכמובן למשרד הבריאות שמוביל את החקיקה הזו, למשרד לביטחון פנים, למשרד המשפטים, למשרד הכלכלה, אנחנו נסיים כאן את החוק ואתם הולכים לעבוד ולעבוד קשה.

יואב קיש: יהיה לכם סדר גודל של שבועיים.

יואב קיש: אני מתכוון ביום שני להביא את זה לקריאה ראשונה ואני אחכה שבועיים.

יואב קיש: אחרי שבועיים נקיים דיון ואני אתן לכם לבוא עם תוצרים.

יואב קיש: על כל הדברים שאנחנו מדברים עכשיו, לפחות אנחנו ממקדים ויודעים היכן אנחנו הולכים לדבר.

יואב קיש: יש עוד הערות לפסקה (א)?

יואב קיש: פסקה (ב).

יואב קיש: מישהו רוצה לומר משהו?

יואב קיש: לא.

יואב קיש: סעיף 25ד.

שרונה עבר הדני: לסעיף 25ד בכללותו הוא עדיין בדיונים בין משרד הבריאות לבין המשרד לביטחון פנים ומשטרת ישראל.

שרונה עבר הדני: אנחנו עקרונית, נכון לרגע זה, מתנגדים לאפשרות בה משטרת ישראל תוכל לבטל רישיון שניתן על ידי משרד הבריאות, וזו המשמעות של הסעיף הזה, בוודאי בלוח זמנים שרשום כאן שהם לא סבירים ולא הגיוניים למה שנוגע לביטול רישיון.

שרונה עבר הדני: אני מזכירה שביטול רישיון הוא הליך מינהלי שחייב בשימועים, בראיות מתאימות ועמידה על זכויות.

שרונה עבר הדני: בוודאי אין כאן אפילו התייחסות שהסמכות הזו ניתנת למשטרה כסמכות קיצון כאשר זה מה שנקרא ליקוי מאורות כללי ומשרד הבריאות לא פעל לחלוטין בעניין הזה.

שרונה עבר הדני: בסופו של דבר אנחנו מדברים על אנשים שקיבלו רישיונות, שעוסקים, שגם השקיעו הרבה כספים.

שרונה עבר הדני: התייחס באופן אחיד לכל הסיטואציות ולומר שאחרי 15 ימים נתונה למשטרת ישראל הסמכות לבטל את הרישיון, אנחנו בעת הזו מתנגדים לכך.

יואב קיש: חצי הערה שלך אני מקבל וחצי לא.

שרונה עבר הדני: חצי זה גם טוב.

יואב קיש: אני כן הולך לתת למשטרה את הסמכות לבטל רישיון או היתר אפילו אם הוא ניתן על ידי משרד הבריאות.

יואב קיש: אבל אני רוצה כן הערות מהותיות כמו שאמרת לזמנים כי בסופו של דבר אתם מכירים את העסק ואת התחום הרבה יותר טוב מהרבה אחרים שנמצאים כאן סביב השולחן.

יואב קיש: לכן בהחלט ההערה שלך, כמו שאמרת, 15 ימים לא הגיוני, מתקבלת.

יואב קיש: שימוע יש כאן ואולי חסר גוף ערר מסוים נוסף.

יואב קיש: לא יודע.

שרונה עבר הדני: עניינים מהותיים שמצדיקים את המצב הזה שגוף אחר שלא נתן את הרישיון, הוא זה שמבטל אותו.

יואב קיש: אני מוכן לקבל.

יואב קיש: אני מבקש ממשרד הבריאות להכין בין קריאה ראשונה לשנייה ושלישית את ההערות הספציפיות שלכם.

יואב קיש: אני אומר לכם שברמה העקרונית אני כן רוצה להשאיר את הסמכות למשטרת ישראל אבל בוודאי לזקק את זה ולדייק את זה.

יואב קיש: כרגע מבחינתי הסעיף הוא במצב ראשוני לחלוטין.

יואב קיש: אחרי האמירה הזו, האם יש עוד דברים שמישהו רוצה להתייחס אליהם?

אורטל בלילתי: הייעוץ המשפטי במשטרה.

אורטל בלילתי: אני רוצה לומר שאנחנו חושבים שעשינו איזשהו הסדר שהוא מדורג במקום שבו בהתחלה פונים למשרד הבריאות ומבקשים ממנו לבטל את הרישיון על סמך מידע או אינפורמציה שיש אצלנו.

אורטל בלילתי: היה ומשרד הבריאות לא יעשה את זה, אנחנו כן רוצים שתהיה לנו סמכות לבטל את האישור שיוביל לביטול הרישיון לאחר מכן.

יואב קיש: אני חושב שצריכה להיות איזושהי התייעצות.

יואב קיש: אם אין ויכוח בין משרד הבריאות למשטרה, זה פשוט.

יואב קיש: המקרה הבעייתי הוא שיכול להיות ויכוח או אי הסכמה בין משרד הבריאות למשטרה.

יואב קיש: כרגע אין כאן התייחסות מהותית לעניין הזה.

יואב קיש: זה אומר שהמשטרה עושה מה שהיא רוצה.

אורטל בלילתי: לא אדוני.

אורטל בלילתי: ההסדר הוא מדורג.

אורטל בלילתי: בהתחלה הופרו תנאי האבטחה והמיגון, תפנה משטרת ישראל למנהל בבקשה לבטל את הרישיון או ההיתר.

אורטל בלילתי: אחר כך, בסעיף (ב), פנתה המשטרה למנהל בבקשה לביטול הרישיון או ההיתר כאמור בפסקת משנה (א), יפעל המנהל לקיום ההליכים הנדרשים, בין היתר גם שימוע, בין היתר את כל מה שהם עושים באופן רגיל לביטול הרישיון.

מירי פרנקל שור: אבל ברגע שמשטרת ישראל פונה למשרד הבריאות, משרד הבריאות מחויב להתחיל בהליכים למרות שיכולה להיות מחלוקת.

יואב קיש: על ההלך הזה אני עוד מדבר.

יואב קיש: אמרתי שעל ה-מחויב הזה, זה משהו שיכול להיות שאם אנחנו מוצאים ויכוח מהותי בעניין הזה, צריך למצוא מנגנון שכרגע זכות הווטו היא במשטרת ישראל, ואני אומר שלקריאה ראשונה אני משאיר את זה, אבל עשיתי לא מעט מנגנונים שיכול להיות שזה חייב לעלות לאישור השר לביטחון פנים למשל או דברים כאלה.

יואב קיש: לא הכול בידיים של המשטרה, עם כל הכבוד.

הדס פטר: אנחנו מבינים ואנחנו מאוד מכבדים את משרד הבריאות וסמכותו אבל עם כל הכבוד, המומחיות במשרד הבריאות היא לבריאות הציבור.

הדס פטר: מתי משטרת ישראל פונה למשרד הבריאות לבטל רישיון?

הדס פטר: כשיש חשש ממשי – כתוב את זה – לביטחון הציבור.

הדס פטר: כל סמכות שאנחנו מפעילים, היא נתונה לביקורת שיפוטית.

יואב קיש: עם כל הכבוד, גם אצלכם יש טעויות.

יואב קיש: גם לכם יש טעויות וצריך שיקול דעת.

יואב קיש: במקומות שיש אי הסכמה, אני ארצה לעשות מנגנון.

יואב קיש: אם יש אי הסכמה, שיעלה לשר לביטחון פנים והחלטתו תקבע.

יואב קיש: אין לי בעיה.

יואב קיש: אני לא רוצה להיכנס לזה כרגע.

יואב קיש: אני רק אומר שזה לא יישאר כמו שזה עכשיו.

שרונה עבר הדני: לטעמי צריך לקרוא את זה יחד עם הסעיף הקודם ולראות האם ההליך הדרקוני של ביטול רישיון תוך 15 ימים נכון או לא.

יואב קיש: לא, לא יהיה.

יואב קיש: את רוצה?

יואב קיש: כבר תתקני ל-25 ימים.

שרונה עבר הדני: מתעוררת השאלה האם גם בלי לעשות צו הפסקה יהיה הליך של ביטול רישיון על ידי משטרת ישראל.

שרונה עבר הדני: אני שואלת את זה כשאלה ורק כדי להדגים את מה שאני מדברת עליו.

יואב קיש: זה כן, כי ברישוי עסקים נתתי את זה.

יואב קיש: מי שמפר, נתתי את זה גם ברישוי עסקים.

יואב קיש: אתם קיבלתם את זה ולא היה לכם את זה.

יואב קיש: זה היה רק במשרד הפנים ואתם קיבלתם כמשרד הבריאות אפשרות לבטל רישיון עסק.

יואב קיש: עם כל הכבוד, זה בדיוק המנגנון.

יואב קיש: טוב, הדיון הסתיים.

יואב קיש: אני ממשיך הלאה.

יואב קיש: קיבלתם 25 ימים ואני אדון בזה אחרי קריאה ראשונה, כפי שאמרתי, מה קורה בסכסוכים בין משרד הבריאות למשטרה.

קריאה: 30 ימים.

יואב קיש: בסדר.

יואב קיש: תכתבי 30 ימים.

שרונה עבר הדני: צריך לשאול את היחס בין הסעיף הזה לסעיף 25ח שמדבר על הליך של התראה ונתן אפשרות לביצוע.

יואב קיש: בסדר.

יואב קיש: אמרתי.

יואב קיש: את זה קיבלתי.

יואב קיש: סיימנו עם סעיף 25ד.

יואב קיש: אנחנו בסעיף 25ה.

שרונה עבר הדני: המיקום של 25ה צריך להיות אחרי סעיף 25ג.

יואב קיש: בסדר.

יואב קיש: תחליפו את המיקום.

יואב קיש: עוד הערות לסעיף עצמו.

יואב קיש: אין.

יואב קיש: עברנו לסעיף 25ו.

שרונה עבר הדני: בהתאם להערה שלי על סעיף 25ג, השאלה אם יש צורך להזכיר את זה בחקיקה או שזה פשיטה שזה ייעשה, שגם לביצוע ראוי להתייעץ עם משרד הבריאות.

יואב קיש: תאמרי שוב.

שרונה עבר הדני: גם לגבי סעיף 25ה, אותה הערה שהערתי ובכלל זה השאלה האם זה דורש אזכור בחקיקה שגם לגבי ביצוע הצו יש עניין של התייעצות עם משרד הבריאות.

רעות מרציאנו: ברגע שיש צו שיפוטי של בית משפט, אין שיקול דעת לא לנו ולא לכם אלא צריך לפעול לאכיפתו.

רעות מרציאנו: אני לא חושבת שצריך להתייעץ אם מבצעים צו של בית משפט.

שרונה עבר הדני: אם לא הייתה התייעצות אתנו בשלב של בית משפט.

רעות מרציאנו: יש החלטה שיפוטית וצריך לפעול על פיה.

שרונה עבר הדני: יכול להיות שבכלל לא צריך להזכיר את זה בחקיקה.

יואב קיש: סיכמנו שבסעיף 25ג אנחנו נדון ונתקן את השלב של ההתייעצות עם משרד הבריאות ולאחר מכן נראה אם זה יחייב גם שינוי בסעיף הזה.

יואב קיש: כרגע הסעיף הזה ממשיך.

יואב קיש: סעיף 25ו.

יואב קיש: סמכויות פיקוח.

יובל לנדשפט: לאחר המילה "שהוסמך" להוסיף "לכך".

יואב קיש: הוסמך לכך.

יואב קיש: בסדר.

יואב קיש: מקובל.

גבריאלה פיסמן: הסעיף הזה מבקש לתת למשטרה סמכויות פיקוח.

גבריאלה פיסמן: זה תפקיד שהוא יחסית חדש ולא קיים בהרבה חוקים.

גבריאלה פיסמן: המשטרה היא לא הרגולטור אלא היא גוף אכיפה.

גבריאלה פיסמן: לכן הסמכויות שמופיעות כאן, צריך לשים לב שהן ניתנות בהקשר הספציפי הזה של הקנאביס, של הגידול לייצוא, לא חורגות לתחום הפלילי.

גבריאלה פיסמן: הכוונה היא שבעצם המשטרה לא תוכל דרך הסעיפים האלה לאכוף עבירות פליליות.

יואב קיש: מסכים במאה אחוזים.

יואב קיש: איפה החורים?

גבריאלה פיסמן: צריך להוסיף סעיף שהתכלית שלו תהיה שבמקרה של חשד לביצוע עבירה פלילית, לא ייעשה שימוש בסמכויות שנתונות מכוח הסעיף הזה אלא בסמכויות שנתונות למשטרה מכוח כל דין.

יואב קיש: מלבד עבירה שמתוארת בסעיף זה.

מירי פרנקל שור: אבל כתוב כאן.

יואב קיש: אנחנו מדברים עכשיו על ניסוח.

יואב קיש: טוען הצד השני שבמשפט הראשון בו נאמר "לשם פיקוח על ביצוע הוראות פרק זה" – האם זה לא מספק את הנושא שאת מעלה?

קריאה: זה המתווה.

גבריאלה פיסמן: אני לא רוצה שיהיה ניסיון לעקיפה.

יואב קיש: הבנתי.

יואב קיש: אני מסכים אתך במאה אחוזים.

יואב קיש: אנחנו נשאיר את הנוסח הזה שלדעתי נותן מענה.

יואב קיש: אם הוא לא נותן מענה, אחרי קריאה ראשונה תנו דיוק.

יואב קיש: יש לך נוסח?

גבריאלה פיסמן: כן.

גבריאלה פיסמן: סעיף 25ו(ה): "התעורר חשד לביצוע עבירה פלילית, לא יחולו הוראות".

יואב קיש: לא.

יואב קיש: שלא לפי פרק זה.

גבריאלה פיסמן: עבירה פלילית כלשהי.

יואב קיש: אבל העבירה הפלילית יכולה להיות נובעת מפרק זה.

גבריאלה פיסמן: ככל שהמשטרה נכנסה למקום מכוח סמכויות הפיקוח שלה וראתה שם עבירה פלילית, זה בסדר גמור.

גבריאלה פיסמן: זו סיטואציה רגילה.

גבריאלה פיסמן: המשטרה יכולה להפעיל את הסמכויות שלה.

גבריאלה פיסמן: אני לא רוצה שיהיה מצב שמראש ייכנסו למקום כדי לחפש משהו אחר.

יואב קיש: מסכים אתך במאה אחוזים.

יואב קיש: השאלה אם זה לא ברור לפי התחלת הסעיף.

הדס פטר: אם נוסיף את המילה "בלבד"?

הדס פטר: "לשם פיקוח על ביצוע הוראות פרק זה בלבד", רשאי שוטר וכולי.

גבריאלה פיסמן: בסדר.

גבריאלה פיסמן: יכול להיות שזה נותן מענה.

יואב קיש: בסדר.

יואב קיש: "פרק זה בלבד".

גבריאלה פיסמן: פרק זה בלבד.

יואב קיש: תוסיפו "פרק זה בלבד" ואני אומר שוב שאני אתך במאה אחוזים בזה.

יואב קיש: אם זה לא עונה על הצורך, אחרי קריאה ראשונה נתקן.

יואב קיש: הוספנו את המילה "בלבד".

גבריאלה פיסמן: עוד הערה.

גבריאלה פיסמן: לעניין צו הגבלת שימוש במקום.

גבריאלה פיסמן: קיבלנו את התפיסה שבאה ואומרת שהחוק הזה לא מטפל בנושא של עסקים שפועלים ללא רישוי.

גבריאלה פיסמן: גם בהקשר של סעיף הכניסה, סעיף 25ו(ג), צריך לשקול את העניין של כניסה למקום שיש יסוד סביר להניח שמשמש כעסק.

גבריאלה פיסמן: זאת אומרת, יש לי כאן כניסה לא רק למקומות המורשים אלא גם למקומות הלא מורשים.

יואב קיש: צודקת במאה אחוזים.

יואב קיש: זה רק למקומות המורשים.

יואב קיש: אם אתם הולכים למקום לא מורשה, זה חוק אחר.

יואב קיש: נא לתקן את זה.

יואב קיש: מה אנחנו מורידים?

גבריאלה פיסמן: או שיש יסוד סביר שמשמש כעסק.

יואב קיש: עד לפסיק.

גבריאלה פיסמן: כן.

הדס פטר: אבל אז האכיפה היא רק כנגד מי שפועל כחוק ויש לו רישיון.

יואב קיש: נכון.

יואב קיש: מי שפועל שלא כחוק, את תאכפי בדרכים אחרות.

יואב קיש: מי שבכלל בלי היתר ובלי רישיון, זה לא בחוק הזה.

הדס פטר: אבל מה בסיטואציות שונות כאשר למשל ההיתר שלו פקע?

יואב קיש: אז הוא בלי היתר.

יואב קיש: או שיש לו היתר או שאין לו.

הדס פטר: זאת לא הכוונה.

הדס פטר: אני חושבת שמשרד המשפטים כאן מתכוון למצב שאדם לא הולך לאפיק של רישוי עסק.

הדס פטר: הוא מגדל בגינה שלו.

הדס פטר: בסיטואציות כאלה שהרישיון פג.

יואב קיש: כתוב כאן בניסוח הקיים או שיש יסוד סביר שמשמש כעסק.

יואב קיש: זה לא יכול להיות יסוד סביר.

יואב קיש: או שהוא עסק רשום עם רישיון והיתר או שלא.

יואב קיש: אין כאן יסוד סביר.

יואב קיש: מה הקשר ליסוד סביר?

יואב קיש: לא רלוונטי לכלום.

יובל לנדשפט: רק להוסיף בבקשה אחרי המילה "לצרכים רפואיים" את המילה "או מחקר".

יואב קיש: אבל אמרנו את זה בהתחלה.

יואב קיש: זה נכנס.

יואב קיש: עוד הערות?

יואב קיש: לא.

יואב קיש: אנחנו עוברים לסעיף 25ז.

אסנת חיטרון: משרד המשפטים.

אסנת חיטרון: קודם כל, יש כאן עבירה שהוספה בשלבים מתקדמים והדבר לא הובא לתשומת ליבנו.

אסנת חיטרון: אנחנו מתנגדים נחרצות.

אסנת חיטרון: יש כאן עבירה שהיא עבירה על פקודת הסמים.

אסנת חיטרון: העבירה הזאת היא עבירה חדשה שנוספה בשלבים מתקדמים.

אסנת חיטרון: אנחנו מתנגדים נחרצות.

יואב קיש: מתי היא נוספה?

קריאה: באחד הימים ולא הוסבה תשומת ליבנו.

יואב קיש: עדיין לא ראיתם.

אסנת חיטרון: לא ראינו.

אסנת חיטרון: אנחנו מדברים כאן על עבירה קיימת.

יואב קיש: נתרגם את סעיף 6 ו-13.

אסנת חיטרון: סעיף 6 ו-13 זה סחר בסמים.

אסנת חיטרון: גידול.

אסנת חיטרון: מדובר בעבירה שהיום קיימת בפקודת הסמים שהענישה עליה היא ענישה חמורה.

אסנת חיטרון: יש כאן ניסיון להפוך אותה בנסיבות שהן בלתי מוגדרות ובלתי ברורות שהוגדרו כאן כניצול לרעה.

אסנת חיטרון: לא ברור מה זה אומר ניצול לרעה.

אסנת חיטרון: זה מונח שהוא זר לדין הפלילי ובגלל שהוא כל כך זר לדין הפלילי, הוא גם נוגד את עקרון החוקיות כי לא ברור מה זה.

אסנת חיטרון: להפוך אותה לעבירה של עונש מינימום אבל עונש מינימום זה דבר שאנחנו מאז תיקון 113 באופן עקבי מתנגדים לו.

אסנת חיטרון: עונש מינימום, הכוונה לכבול את שיקול דעתו של בית המשפט שבנסיבות שהוא מרשיע בעבירה, הוא לא רשאי לשקול את כלל נסיבות העניין.

אסנת חיטרון: הוא מחויב לגזור עונש אחד ולא משנה מה עומד בפניו.

אסנת חיטרון: הדבר הזה מבחינתנו נוגד עקרונות יסוד בסיסיים ביותר בדין הפלילי.

יואב קיש: איך זה מסתדר עם זה שאומרת שרת המשפטים שהיא רוצה להתחיל להוסיף עונשי מינימום כי בתי המשפט לא קובעים מספיק עונשים?

אסנת חיטרון: אני לא אתייחס כאן לכל מיני אמירות של שרת המשפטים.

אסנת חיטרון: אני אומר שדבר כזה מבחינתנו יובא בפני היועץ המשפטי לממשלה, נשקול להביא בפני היועץ המשפטי לממשלה, כי הדבר הזה מבחינתנו יכול להעלות קשיים חוקתיים.

יהודה גליק: השאלה אם יש דרך במקום להגביל הגבלות לומר שלא יפחת.

יהודה גליק: אנחנו יכולים להמליץ על עונש מסוים.

יהודה גליק: זה כן יכול להיות?

יואב קיש: עצרו את הדיון.

יואב קיש: אני חייב להודות שגם אני מאוד נרתע מלהוסיף עונשי מינימום.

יואב קיש: אני באותה גישה כמו הגישה שלכם.

יואב קיש: דרך אגב, יש מקומות שאנחנו מוצאים שהם בעייתיים מאוד כמו בפשיעה חקלאית - אני אומר את זה לפרוטוקול – ואני מצפה מבתי המשפט להחמיר בפשיעה חקלאית.

יואב קיש: אני אומר יותר מזה.

יואב קיש: אם אנחנו נגלה שאין החמרה, יכול להיות שנלך לעונשי מינימום.

יואב קיש: אם הם לא מסוגלים להבין שיש כאן בעיה אמיתית במדינת ישראל, זה מה שמשאיר למחוקק.

יהודה גליק: אבל למה זאת בעיה רצינית?

קריאה: אבל בטח לא בהליכים מזורזים.

יואב קיש: אני אסביר.

יואב קיש: כאן מדובר בתחום יחסית חדש ואני דווקא לא הייתי ממהר כאן לקבע את השופטים.

יואב קיש: זאת אומרת, אני יכול לומר שאני בנושא של פשיעה חקלאית רואה באופן סיסטמתי שהשופטים מקלים ראש ולא מענישים ועשו על זה מהלכים ואני מקווה שזה ישתנה.

יואב קיש: בנושא הזה שהוא חדש, אני לא בטוח שאני אלך עם עונש מינימום כנקודת פתיחה.

יואב קיש: נשמע את המשטרה.

הדס פטר: אנחנו סבורים שבעניין הזה באמת בתי המשפט – ואנחנו עוד לא באנו בדברים גם מולכם בעניין הזה – נותנים ענישה מאוד נמוכה לעבירות של גידול, סחר וייצוא.

הדס פטר: יש לנו כאן יצור חדש שיכול להוות פלטפורמה לביצוע עבירות של סחר וגידול.

יואב קיש: אני מדבר על עונש מינימום.

הדס פטר: אני אומרת.

הדס פטר: לכן מצד אחד אנחנו פותחים פתח.

הדס פטר: אנחנו מאפשרים לאנשים לגדל דברים שהיום הם עבירה פלילית.

הדס פטר: אנחנו רוצים לשים איזשהו סד שיבוא ויבהיר וירתיע אנשים מלעבור עבירות של סחר וגידול.

אסנת חיטרון: בפקודה העונש הוא עונש של 20 שנים.

הדס פטר: אנחנו נבוא בדברים עם משרד המשפטים.

הדס פטר: אנחנו ננסה לשכנע אותם שזה מקרה שבאמת נדרש כאן באיזון הכולל מצד אחד לתת פתח ומצד שני לתת הרתעה והחמרה.

יואל הדר: למרות שהמסמך הועבר לפני מספר ימים למשרד המשפטים, אני מודה שיכול להיות שאולי היינו צריכים להפנות כאן זרקור לדבר הזה ולא רק שזה יעבור.

יואל הדר: לי אין כל מניעה לאורך כל הדברים שנאמרו כאן, אמרנו ששתי הערות ייכנסו פנימה לקריאה שנייה ושלישית, שגם זה ייכנס לקריאה שנייה ושלישית.

יואב קיש: בסדר.

יואב קיש: מקבל.

יואב קיש: אנחנו מורידים את הסעיף הזה והוא יידון בין קריאה ראשונה לשנייה ושלישית.

יואב קיש: אני יכול לומר לכם שאני לא אלך עם עונש מינימום פלילי כזה.

יואב קיש: אני כן אהיה מוכן לקבל מתווה כלכלי אולי או משהו כזה של קנסות כדי לייצר הרתעה כלכלית.

יואב קיש: אני כן מבקש ממשרד המשפטים להכין רשימה של עונשי מינימום בתחום הפשיעה החקלאית ואני אכניס אותם כאן לסיפה.

יואב קיש: לפרוטוקול, זה נאמר בלצון.

יואב קיש: אנחנו לא מעלים לנוסח את סעיף 25ז.

יואב קיש: סעיף 25ח.

יואב קיש: הערות.

אסנת חיטרון: לסעיף (א).

אסנת חיטרון: צריך שיובהר שהעבירות של אחריות קפידה הן עבירות שלא ניתן להטיל בגינן עונש מאסר.

יואב קיש: מה זה אחריות קפידה?

יואב קיש: אני לא מכיר את זה.

אסנת חיטרון: עבירות של אחריות קפידה הן עבירות שלא נדרש להוכיח על מנת להרשיע בהן יסוד נפשי.

אסנת חיטרון: לא משנה אם היית מודע או לא היית מודע, אם היית רשלן או לא היית רשלן.

יואב קיש: תני לי דוגמה לעבירה.

אסנת חיטרון: יש עבירות בפקודת התעבורה שהן עבירות של אחריות קפידה.

אסנת חיטרון: גם ברישוי עסקים יש עבירות כאלה.

יואל הדר: אתה נוסע ברכב בלי אורות מאחור, זו עבירת קפידה.

אסנת חיטרון: לא משנה אם ידעת או לא ידעת אלא עצם זה שזה קרה.

אסנת חיטרון: בעבירות האלה חוק העונשין קובע שלא ניתן להטיל עונש מאסר אלא אם הוכחה מודעות.

אסנת חיטרון: כלומר, אלא אם כן נבדק היסוד הנפשי.

אסנת חיטרון: אנחנו רוצים להבהיר שזה גם המצב שחל כאן.

אסנת חיטרון: יכול להיות שזה משהו שנדרשת בעניינו הבהרת נוסח אבל אני רוצה להגיד לפרוטוקול והבנתי שזה גם מוסכם על ידי המשרד לביטחון פנים שזה גם היה המצב כאן שבעבירות של אחריות קפידה, לא ניתן להטיל עונש מאסר.

יואב קיש: אתם רוצים להוריד את המאסר?

יואב קיש: מה אתם מציעים שיהיה בנוסח?

יואב קיש: אני מבקש את התיקון לנוסח.

יואב קיש: מה אתם מציעים?

קריאה: באחריות קפידה יכול בעל העסק לבוא ולהוכיח שלא הייתה רשלנות.

יואב קיש: לא מדברים בלי רשות ולא מנהלים כאן דיונים.

רעות מרציאנו: באחריות קפידה יש גם עניין שמי שעבר את העבירה צריך להוכיח שהיא לא נעשתה ברשלנות.

רעות מרציאנו: כאן יהיה קשה מאוד, לפחות בתנאים, בכל מה שקשור להפרת תנאים כי בעצם עיקר התנאים הם אבטחה למשל.

יואב קיש: אבל זה לא הדיון.

יואב קיש: הדיון הוא האם לתת מאסר.

רעות מרציאנו: הדיון הוא האם להגדיר את העבירות כעבירות של אחריות קפידה.

אסנת חיטרון: לא.

אסנת חיטרון: מאסר.

אסנת חיטרון: אני אציע לנוסח שאנחנו נבקש להדגיש שהאמור בכפוף לסעיף 22(ג) לחוק העונשין, כדי שיובהר שבמצבים שלא הוכח יסוד נפשי בכלל, אי אפשר לגזור עונש מאסר.

יואב קיש: זאת ההצעה.

יואב קיש: הבנתי.

יואב קיש: עכשיו המשטרה תתייחס לזה.

הדס פטר: אני אומרת שזה ברור.

יואב קיש: אז הנה, אין בעיה.

יואב קיש: תודה.

יואב קיש: ההצעה התקבלה.

יואב קיש: ממשיכים.

יואב קיש: פסקה (א) התקבלה.

שרונה עבר הדני: יש לי כאן שאלה.

שרונה עבר הדני: כאשר כתוב "הפרת תנאי היתר או רישיון על פי פרק זה", האם הכוונה הייתה רק לתנאי אבטחה או כל תנאי שהוא שנקבע ברישיון?

קריאה: כל תנאי.

יואב קיש: השאלה אם כל תנאי כאן, אני לא מכיר את כל התנאים, יכול להוביל למאסר של 18 חודשים או לקנס.

יואב קיש: לפי פרק זה, אני מבין את הנושא של החשש.

יואב קיש: אם לדוגמה קבעתם כמות עובדים מסוימת במקום, אני לא יודע אם זה תנאי.

יואב קיש: אני לא מכיר את התנאים.

יובל לנדשפט: או לאבטחת הציבור או לבריאות הציבור.

יואב קיש: כרגע זה רק לגבי פרק זה.

יואב קיש: יעשה משרד הבריאות עבודה על התנאים ויבוא ויציג אותם.

יואב קיש: יכול להיות שנחיל את זה על כל התנאים.

יואב קיש: כרגע זה רק לפרק זה.

שרונה עבר הדני: אולי להבהיר שבשלב הזה הכוונה ליצור עבירה רק על הפרת תנאי אבטחה.

יואב קיש: זאת לא רק אבטחה.

הדס פטר: פגיעה בשלום הציבור.

יואב קיש: מה שיש למשטרה כאן.

שרונה עבר הדני: עבירה של אחריות קפידה, יש לי בעיה עם זה.

שרונה עבר הדני: מישהו שלא שלח לבדיקת מעבדה, זה נראה לי קצת דרקוני.

יואב קיש: לכן אמרתי שזה רק פרק זה.

יואב קיש: אם אתם רוצים להרחיב, תעשו בדיקה ותבואו ותגידו.

קריאה: ואל תגישו כתב אישום.

שרונה עבר הדני: אל תגישו כתב אישום, בעיני כמדיניות ציבורית זה לא ראוי לומר.

יואב קיש: את צודקת.

יואב קיש: אני מסכם את הסעיף.

יואב קיש: הסיכום הוא שכרגע זה מתייחס רק לפרק זה.

יואב קיש: אני מבקש ממשרד הבריאות לבחון את כל שאר המקומות שהוא רוצה שזה יהיה רלוונטי למקומות האלה.

יואב קיש: תודה.

מירי פרנקל שור: משרד המשפטים יעביר הצעה?

יואב קיש: לא.

יואב קיש: היא אמרה.

יואב קיש: היא הקריאה את הנוסח והסכימו על זה.

יואב קיש: תאמרי שוב.

יואב קיש: האמור בכפוף לסעיף 22ג.

יואב קיש: אנחנו ממשיכים.

יואב קיש: עוד הערות לסעיף 25ח(א)?

יואב קיש: לא.

יואב קיש: סיימנו.

יואב קיש: הערות לסעיף 25ח(ב).

גבריאלה פיסמן: אני בעיקר מבקשת אם אפשר הסבר מהמשרד לביטחון פנים על (ב) ו-(ג).

גבריאלה פיסמן: מה המטרה ומה הכוונה שזה לא יחול?

יואל הדר: הכוונה היא שהקנס לא יהיה סכום של 700 שקלים על מי שמפר את ההוראה אלא 75,000 שקלים.

יואל הדר: זאת המטרה.

גבריאלה פיסמן: אבל איפה ייקבע הקנס הזה?

יואל הדר: קבענו.

יואל הדר: סוג עבירות של אחריות קפידה בסעיף 61(א)(3).

גבריאלה פיסמן: אבל למה צריך לכתוב את זה?

גבריאלה פיסמן: זה סעיף של עבירות קנס.

גבריאלה פיסמן: זה לא סעיף של הקנס של בית המשפט.

יואל הדר: באחריות קפידה הקנס הוא 700 שקלים.

יואל הדר: כדי ליצור מצב שאפשר גם להטיל 75,000 שקלים, נאלצנו לעשות את זה.

גבריאלה פיסמן: איפה כתוב שאחריות קפידה, הקנס הוא עד 700 שקלים?

גבריאלה פיסמן: כתוב שעבירות קנס זה עד 700 שקלים.

יואל הדר: לכן לא הפריע הנושא של המאסר כי אין לנו כוונה למאסר.

יואל הדר: אנחנו רוצים כאן את עבירת הקנס.

יואל הדר: אם את יכולה למצוא משהו שיעזור לנו שעבירת הקנס תהיה משמעותית, שתהיה 75,000 שקלים, מבלי כל הדבר הזה – אין לנו בעיה.

יואל הדר: המטרה היא שזאת גם אחריות קפידה וגם אנחנו צריכים ליצור.

יהודה גליק: למה זאת אחריות קפידה?

קריאה: לא.

קריאה: כדי שזאת תהיה עבירת קנס.

גבריאלה פיסמן: אבל לא כאן נקבעת עבירת הקנס.

גבריאלה פיסמן: עבירת הקנס נקבעת בתקנות של שרת המשפטים.

גבריאלה פיסמן: מה שאתם רוצים זה שאפשר יהיה לחרוג מהסכום.

יואל הדר: כאן אנחנו קובעים את הקנס.

גבריאלה פיסמן: לא את שיעור הקנס.

גבריאלה פיסמן: אתם לא קובעים כאן את שיעור הקנס.

יואל הדר: כן קובעים.

גבריאלה פיסמן: איפה כתוב שיעור הקנס?

קריאה: הנה.

קריאה: כאן.

גבריאלה פיסמן: לא.

גבריאלה פיסמן: זה הקנס המרבי.

גבריאלה פיסמן: אתם מבלבלים בין קנס מרבי שבית המשפט יכול להטיל לבין עבירת קנס שנותנים בדוח.

גבריאלה פיסמן: לפי מה שכתוב כאן, הסכום הוא 75,000 שקלים וזה המקסימום שבית המשפט יכול להטיל.

גבריאלה פיסמן: זה לא קשור בכלל להסדר של עבירות קנס לפי פרק ז' לחוק סדר הדין הפלילי.

גבריאלה פיסמן: אלה שני דברים שונים לגמרי.

רעות מרציאנו: נכון.

רעות מרציאנו: אפשר למחוק "או קנס כאמור".

מירי פרנקל שור: מה שיואל אומר זה שהוא רוצה שתהיה כאן עבירת קנס.

יואב קיש: יש הסכמות ולכן אני מבטל את (ב) ו-(ג).

יואב קיש: הם לא יהיו בנוסח.

יואב קיש: לקריאה שנייה ושלישית, תבואו עם הסעיף המוסכם שיאפשר קנס בגובה 75,000 שקלים.

גבריאלה פיסמן: כדוח?

יואב קיש: איך רציתם?

יואב קיש: יואל, מה רציתם?

גבריאלה פיסמן: אם זה על ידי בית המשפט, זה בסדר ואין עם זה בעיה, אבל כדוח, זה משהו אחר לגמרי.

יואב קיש: יש דוח מינהלי של יותר מ-75,000 שקלים.

יואב קיש: מה היה בכל הנושא של הבנייה הבלתי חוקית שקבענו שם 300,000 שקלים ו-100,000 שקלים?

אסנת חיטרון: צריך לעבור אחד-אחד.

אסנת חיטרון: יש עבירות מינהליות.

יואב קיש: צריך להגדיר.

אסנת חיטרון: צריך להגדיר אבל צריך לראות את הסכומים.

יואב קיש: אני מוכן שתעשו את העבודה.

יואב קיש: אני עכשיו מוריד את סעיפים (ב) ו-(ג).

אסנת חיטרון: זה נעשה בחקיקת משנה.

אסנת חיטרון: זאת סמכות של שרת המשפטים.

יואב קיש: צריך שיהיה סעיף שבחקיקת משנה ייקבע.

יואב קיש: כבר עשיתי את זה עם קמיניץ בעבירות בנייה בלתי חוקית, גם בסכומים מאוד גבוהים.

אסנת חיטרון: נכון.

אסנת חיטרון: אני יודעת.

יואב קיש: אני רוצה שגם כאן יהיה קנס כלכלי.

יואב קיש: אני כרגע מוריד את (ב) ו-(ג) כי זה לא המנגנון ואני מבקש לתאם לקריאה שנייה ושלישית את אותו מנגנון שעשינו שם.

מירי פרנקל שור: קנס כלכלי.

יואב קיש: לדעתי זה מינהלי.

גבריאלה פיסמן: שם זו עבירה מינהלית.

יואב קיש: עבירה מינהלית.

יואב קיש: בסכומים מאוד גבוהים כהרתעה כלכלית.

יואב קיש: זה מה שהם מנסים להשיג כאן ולא בסעיפים (ב) ו-(ג).

יואב קיש: אם כן, סעיפים (ב) ו-(ג) יורדים ובין קריאה ראשונה לקריאה שנייה ושלישית נא לבנות מנגנון שיאפשר טיפול בעבירה כלכלית.

יואל הדר: אנחנו נפנה למשרד המשפטים שיסייע לנו.

יואב קיש: בסדר.

יואב קיש: סוכם.

יואב קיש: סעיפים (ב) ו-(ג) ירדו לקריאה ראשונה.

יואב קיש: אנחנו בסעיף (ד).

יואב קיש: מישהו רוצה להתייחס?

אסנת חיטרון: כן.

אסנת חיטרון: אנחנו מתנגדים לסעיפים (ד) ו-(ה).

אסנת חיטרון: יש כאן סעיפים שאומרים שאם יש מישהו שפועל כחלק מהרגולציה, יש לו תנאים ברישיון, הוא הפר תנאי, קיבל התרעה והוא לא תיקן - הוא חשוף לעבירה כמו שקבוע כאן של 18 חודשי מאסר וקנסות מאוד מאוד גבוהים.

יואב קיש: זאת אומרת, אי אפשר גם וגם.

אסנת חיטרון: הסעיפים האלה אומרים שבמקרה כזה, אם הוא לא תיקן, יכול להיות שמדובר גם על מצלמה שהוצבה בכיוון הלא נכון, זה הופך אוטומטית לעבירה של 20 שנים.

יואל הדר: לא.

יואל הדר: אם הוא תיקן, אין עבירה.

יואב קיש: הוא לא תיקן.

אסנת חיטרון: אם הוא לא תיקן תוך שבועיים, תנאי ברגולציה, למרות שזה בן אדם נורמטיבי אבל הוא לא תיקן - זה הופך לעבירה של 20 שנים.

אסנת חיטרון: זה בלתי סביר.

יואב קיש: מסכים.

יואב קיש: אי אפשר מצד אחד למי שאין לו רישיון או היתר לקרוע לו את הצורה וזה מה שאתם עושים וזה בסדר כי אנחנו רוצים את זה, אבל מצד שני כשאנחנו מדברים על הפרות, להתייחס להפרה קטנה כגדולה.

יואב קיש: זה לא עובד כך.

יואב קיש: כאן ההערה של משרד המשפטים היא נכונה.

יואב קיש: צריך לעשות הבחנה.

יואב קיש: יש לנו את זה ברישוי עסקים ואתם מכירים את זה.

יואב קיש: בנינו מנגנון שלם וארוך ברישוי עסקים.

יואב קיש: הלכנו על זה שמי שעושה הפרה, הוא יכול לבוא ולטעון.

יואב קיש: יכול להיות שוטר, עם כל הכבוד, עם אינטרס כזה או אחר.

יואב קיש: חס וחלילה יהיו לנו כאלה אבל בוא נדמיין מצב תיאורטי של שוטר מושחת שמקבל כסף ממישהו ועכשיו בא ויש לו סמכות בלתי נתפסת.

יואל הדר: הוא לא מגיש כתבי אישום.

יואב קיש: הוא רק יכול להגדיר שאותו אחד פועל ללא רישיון וללא היתר.

אסנת חיטרון: אנחנו משתקים כאן את השוק.

אסנת חיטרון: המטרה שלנו היא לא לשתק את השוק.

יואב קיש: כל הסעיפים האלה, אני מקבל שאת (ד) ו-(ה) אנחנו נוריד.

יואב קיש: אני מבקש שאתם תשבו ותיקחו מה שעשינו ברישוי עסקים.

יואב קיש: הרי גם ברישוי עסקים יש מהלך שבו מישהו עושה הפרה.

יואב קיש: יואל, אני לא יודע אם היית ברישוי עסקים.

יואב קיש: המשטרה, תקשיבו גם אתם.

יואב קיש: מה עשינו ברישוי עסקים?

יואב קיש: דרך אגב, לא רק למשטרה.

יואב קיש: אמרנו שאנחנו נותנים לגופים המרשיינים את הכוח לבטל את רישיון העסק וכנגד זה הארכנו את משך העסק, שזה כאן פחות רלוונטי, אבל בנינו הליך מאוד מוסדר של מה קורה אם יש הפרה או איזשהו תנאי שלא מתקיים.

יואב קיש: מאוד חששנו מכוח בלתי נתפס אצל הגורם המרשיין – במקרה הזה זאת רק המשטרה – שהוא יכול עכשיו לעשות כראות עיניו.

יואב קיש: לכן בנינו איזשהו מנגנון ואתן מכירות אותו היטב.

יואב קיש: אני מבקש שתיקחו מנגנון דומה ותביאו אותו אחרי קריאה ראשונה ואנחנו נשלב משהו דומה כזה.

יואב קיש: אנחנו בסעיף 25ט.

יואב קיש: יש הערות?

יואב קיש: מישהו יכול להסביר לי למה התכוונתם בסעיף 25י?

יואב קיש: לי אין מושג מה זה החלטות ממשלה.

יואל הדר: אני יודע מה התכוונו ולאור מה שעלה כאן, אני מוכן לוותר על זה.

יואב קיש: בסדר.

יואב קיש: סעיף 25י יורד.

יואב קיש: עברנו לסעיף 2.

יואב קיש: לסעיף 30א(1), מישהו רוצה להתייחס?

יואב קיש: לא.

יואב קיש: הערות לסעיף (2)?

אסנת חיטרון: רגע.

אסנת חיטרון: סליחה.

אסנת חיטרון: לסעיף 30א(1).

אסנת חיטרון: בתחילת הדיון אדוני ציין שהסעיף הזה יידון בשלבים מתקדמים ואני לא בטוחה מה הסטטוס שלו.

אסנת חיטרון: אני מבינה שאנחנו רוצים שהוא כן ייכנס כבר עכשיו לנוסח.

יואב קיש: לא.

יואב קיש: אמרתי שעד (3) אמור להיכנס הכול לנוסח.

יואב קיש: מ-(3) לא נכנס.

אסנת חיטרון: גם כאן משרד המשפטים העיר שהחובה של נושא משרה בתאגיד בהקשר הזה צריכה להיות כמו בכל חקיקה של נושא משרה בתאגיד שהיא עוסקת בהפרה של הוראות רגולציה, צריכה לפקח על קיום הוראות הרגולציה.

אסנת חיטרון: לעומת זאת המשרד לביטחון פנים מבקש שהחובה של נושא משרה בתאגיד תהיה לפקח על כל הוראות הפקודה.

אסנת חיטרון: אנחנו לא חושבים שנושא משרה בתאגיד צריך לפקח על כך.

יואל הדר: איפה זה כתוב?

יואב קיש: נושא משרה בתאגיד אשר קיבל היתר או רישיון בהתאם לפקודה.

יואל הדר: זה הרגולטור.

יואל הדר: לא על כל עבירה בהתאם לפקודה אלא רק רישיון או היתר.

אסנת חיטרון: אם שיניתם והורדתם את זה, בסדר.

יואב קיש: אם כן, למשרד המשפטים את הערה לסעיף (1).

יואב קיש: מישהו רוצה להתייחס לסעיף (2)? לא.

יואב קיש: מישהו רוצה להתייחס לסעיף (3)?

יואב קיש: לא.

יואב קיש: סיימנו.

יואב קיש: עלו הרבה הערות שנטפל בהן בין קריאה ראשונה לשנייה ושלישית.

יואב קיש: אני לא חוזר עליהן.

יואב קיש: אתם רשמתם את הכול, ואם לא, תעברו על הפרוטוקול ותרשמו.

יואב קיש: אני רוצה לומר מספר דברים.

יואב קיש: בדיונים לגבי ערוץ 20 אמרתי שיש נושאים שהם במחלוקת ואני מבקש מהמשרדים להגיע להסכמות.

יואב קיש: אמרתי להם שנעשה את העבודה הזאת בין קריאה ראשונה לקריאה שנייה ושלישית.

יואב קיש: בגלל אופי ההתנהלות, מה שעשיתי כאן לפי הבנתי בחקיקה, כמעט בכל הלכתי להסכמות, והיכן שלא היו – הלכתי לקווים המנחים של החוק כפי שאני רואה אותו.

יואב קיש: הקווים המנחים של החוק, אני אומר לכם את זה בצורה הכי ברורה, לכולם, המשטרה מקבלת כאן סמכויות בחקיקה שלא היו לה קודם בחקיקה.

יואב קיש: את זה אני אומר למשרד הבריאות שטען שזה היה קיים.

יואב קיש: אני אומר שזה לא היה קיים בחקיקה.

יואב קיש: יש כאן קריאת כיוון חדשה שהמשטר המקבלת וזה כדי לאפשר פיקוח יותר מוסדר ופתיחת השוק ליותר חוות גידול.

יואב קיש: מצד שני אין בחוק הזה ואין בכוונתי בחוק הזה לתת כלי למשטרה שיכול להשפיע על חוקים אחרים והניסיונות שהיו כאן – ותודה על שיתוף הפעולה של משרד המשפטים – אני חושב שזה היה מאוד ברור.

יואב קיש: אני רוצה לשלב עוד דבר וכאן אני מתחבר מאוד להערות של משרד הבריאות.

יואב קיש: אני מסתכל על זה גם כמו על רישוי עסקים.

יואב קיש: זאת אומרת, בסוף הם הגורם המרשיין מבחינתי.

יואב קיש: אני אומר למשטרה.

יואב קיש: תבינו, גם אם מדובר על צו סגירה כזה או אחר, יש כאן משמעות של מה הדברים שנעשים וצריך לקחת את משרד הבריאות, וגם אם יש איזשהו ויכוח מול משרד הבריאות, לא יכול להיות שהכוח יישאר רק בידי המשטרה בעניין הזה.

יואב קיש: לכן צריך לשלב בין גישה של רישוי עסקים, וזאת באמת הגישה מול משרד הבריאות שהוא הגורם המקצועי שמכיר את הדקויות בעסק עצמו, לבין הרגישות המשטרתית בשמירה על שלום הציבור והחשש מעבירות, עם התייחסות ספציפית שהכניס משרד המשפטים כשאנחנו מדברים רק על הנושא הספציפי הזה ולא עם איזושהי קפיצה קדימה.

יואב קיש: זה בגדול מה שעשינו.

יואב קיש: אני מרגיש שלקריאה ראשונה החוק מוכן.

אסנת חיטרון: סליחה אדוני, יש לי משהו קטן לשאול לגבי הנוסח.

אסנת חיטרון: אני ממש מתנצלת.

יואב קיש: רגע, תני לי לסיים את דבריי ואחר כך תתייחסי.

יואב קיש: אני אתן אחר כך זמן לשאלות לגבי נושאים שדנו עליהם והחלטנו, אם יש משהו שיכול להטריד.

יואב קיש: אם יש עוד דבר קטן זה או אחר, אנחנו נדון בו אבל אני חושב שהיה כאן דיון מאוד ממצה ובאמת במקומות שלא ליבנו, אמרנו שנלבן אחר כך וזו כוונתי.

יואב קיש: אני לא הולך להזניח ויותר מזה, כפי שאמרתי, גם אם יהיו דברים שהתעוררו קצת בפיגור טקט, אני אתן לדון בהם גם אם הסעיף כביכול כבר הוחלט עליו והוא הוגש לקריאה ראשונה.

יואב קיש: אני בהחלט אהיה מוכן לדון ולדבר על זה.

יואב קיש: זה בגדול דברי הרקע לפני ההצבעה.

אסנת חיטרון: סליחה, עוד הערה קטנה.

אסנת חיטרון: בגלל המהירות לא התייחסתי.

אסנת חיטרון: יש כאן סלש שהשארנו.

אסנת חיטרון: רציתי להבין מה נכנס בנוסח עליו הולכים להצביע.

יואב קיש: באיזה סעיף?

אסנת חיטרון: הסעיף האחרון עליו דיברנו עכשיו, סעיף 30א(1), נושא משרה בתאגיד אשר קיבל היתר או רישיון בהתאם לפקודה זו/לעיסוק בקנאבוס.

אסנת חיטרון: מה זה ה-סלש הזה?

יואל הדר: טעות.

אסנת חיטרון: מה נכנס לנוסח?

יואל הדר: בלי סלש.

הדס פטר: רישיון בהתאם לפקודה זו לעיסוק בקנאבוס.

יואב קיש: מה ירד?

יואב קיש: תקריאי את הנוסח.

הדס פטר: למחוק את ה-סלש.

יואב קיש: "

יואב קיש: בהתאם לפקודה זו" נשאר.

אסנת חיטרון: "ולעיסוק בקנאביס".

יואב קיש: רק ה-סלש יורד.

אסנת חיטרון: אנחנו רוצים להסביר שהסעיף הזה מתייחס לרגולציה החדשה ולא לכל מיני רגולציות קיימות.

הדס פטר: ברור.

יואב קיש: ברור.

יואב קיש: אני מקריא את הסעיף: "נושא משרה בתאגיד אשר קיבל היתר או רישיון בהתאם לפקודה זו לעיסוק בקנאבוס חייב לפקח ולעשות" וכולי.

יואב קיש: חברים, אני מודה לכולם על העבודה וההתגייסות.

יואב קיש: אני מעלה להצבעה לקריאה ראשונה את הצעת חוק פקודת הסמים המסוכנים (תיקון מס') התשע"ח-2018.

יואב קיש: מי בעד?

יואב קיש: מי נגד?

יואב קיש: מי נמנע?

יואב קיש: בעד – 2

יואב קיש: הצעת החוק אושרה פה אחד.

יואב קיש: תודה רבה לכולם.

יואב קיש: הישיבה נעולה.